title: 2005/891/ES: Rozhodnutie Rady z  3. októbra 2005  o podpise Protokolu k Rámcovej dohode o obchode a spolupráci medzi Európskym spoločenstvom a jeho členskými štátmi na jednej strane a Kórejskou republikou na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii

text:
               19.12.2005

               SK

               Úradný vestník Európskej únie

               L 332/1

         ROZHODNUTIE RADY
   z 3. októbra 2005
   o podpise Protokolu k Rámcovej dohode o obchode a spolupráci medzi Európskym spoločenstvom a jeho členskými štátmi na jednej strane a Kórejskou republikou na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii
   (2005/891/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 57 ods. 2, článok 71, článok 80 ods. 2, článok 133 a článok 181a v spojení s prvým pododsekom článku 300 ods. 2,
   so zreteľom na Akt o pristúpení z roku 2003, a najmä na jeho článok 6 ods. 2,
   so zreteľom na návrh Komisie,
   keďže:

               (1)

               Dňa 3. decembra 2004 Rada poverila Komisiu v mene Spoločenstva a jeho členských štátov začať rokovania s Kórejskou republikou so zámerom upraviť Rámcovú dohodu o obchode a spolupráci medzi Európskym spoločenstvom a jeho členskými štátmi na jednej strane a Kórejskou republikou na strane druhej (1) s cieľom zohľadniť pristúpenie nových členských štátov k Európskej únii.

               (2)

               Tieto rokovania boli ukončené a Komisia vyjadrila spokojnosť s ich výsledkom.

               (3)

               Protokol by mal byť podpísaný v mene Spoločenstva a jeho členských štátov,

         ROZHODLA TAKTO:
   Jediný článok
   Týmto sa predseda Rady poveruje určiť osobu (-y) splnomocnenú (-é) podpísať v mene Spoločenstva a jeho členských štátov Protokol k Rámcovej dohode o obchode a spolupráci medzi Európskym spoločenstvom a jeho členskými štátmi na jednej strane a Kórejskou republikou na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii.
   Text protokolu je pripojený k tomuto rozhodnutiu.

      V Luxemburgu 3. októbra 2005

            Za Radu

            predseda

         D. ALEXANDER

      (1)  Ú. v. ES L 90, 30.3.2001, s. 46.
   PRÍLOHA
   Dohovory o duševnom, priemyselnom a obchodnom vlastníctve, na ktoré sa odkazuje v článku 9

               —

               Bernský dohovor o ochrane literárnych a umeleckých diel (Parížsky akt, 1971)

               —

               Medzinárodný dohovor o ochrane výkonných umelcov, výrobcov zvukových záznamov a záznamov rozhlasových organizácií (Rímsky dohovor, 1961)

               —

               Parížsky dohovor na ochranu priemyselného vlastníctva (Štokholmský akt, 1967, v znení z roku 1979)

               —

               Zmluva o patentovej spolupráci (Washington 1970, v znení z roku 1979 a aktualizovaná v roku 1984)

               —

               Madridská dohoda týkajúca sa medzinárodnej registrácie značiek (Štokholmský akt, 1967, v znení z roku 1979)

               —

               Protokol týkajúci sa Madridskej dohody o medzinárodnej registrácii značiek (Madrid 1989)

               —

               Dohoda z Nice o medzinárodnej klasifikácii tovaru a služieb na účely registrácie značiek (Ženeva 1977, v znení z roku 1979)

               —

               Budapeštianska zmluva o medzinárodnom uznávaní uložení mikroorganizmov na účely patentového riadenia (1977, aktualizované v roku 1980)

               —

               Medzinárodný dohovor na ochranu nových druhov rastlín (UPOV) (Ženevský akt, 1991)

         SPOLOČNÉ DEKLARÁCIE

      Spoločná deklarácia k článku 7
      Každá zmluvná strana umožní lodným spoločnostiam inej zmluvnej strany, aby mala na jej území obchodné zastúpenie s cieľom vykonávať zasielateľskú činnosť podľa podmienok usadenia sa a prevádzkovania, ktoré nie sú menej výhodné ako podmienky ich vlastných spoločností, dcérskych spoločností alebo pobočiek spoločností v akejkoľvek nečlenskej krajine, pokiaľ sú výhodnejšie.

      Spoločná deklarácia k článku 9
      Zmluvné strany súhlasia, že na účely dohody duševné, priemyselné a obchodné vlastníctvo zahŕňa najmä autorské právo vrátane autorského práva na počítačové programy a príbuzné práva, práva k patentom, dizajny, zemepisné označenia vrátane označení pôvodu výrobkov, ochranné známky, topografie polovodičových výrobkov, ako aj ochranu proti nekalej súťaži uvedenej v článku 10a Parížskeho dohovoru na ochranu priemyselného vlastníctva a ochranu dôverných informácií o know-how.

      Spoločné vyhlásenie k článku 23
      Zmluvné strany súhlasia, za všeobecného súhlasu, že na účely správneho výkladu a praktického uplatňovania pojem „zvlášť naliehavá situácia“, uvedený v článku 23 dohody, zahŕňa prípady podstatného porušenia dohody jednou zo zmluvných strán. Podstatné porušenie dohody je:

                  a)

                  neplnenie dohody, ktoré nie je sankcionované podľa všeobecných pravidiel medzinárodného práva, alebo

                  b)

                  porušenie podstatnej náležitosti dohody uvedenej v článku 1.

            Zmluvné strany súhlasia, že „primerané opatrenia“ uvedené v článku 23 sú opatrenia prijaté v súlade s medzinárodným právom.

      Informácie o nadobudnutí platnosti Rámcovej dohody o obchode a spolupráci medzi Európskym spoločenstvom a jeho členskými štátmi na jednej strane a Kórejskou republikou na strane druhej
      Rámcová dohoda o obchode a spolupráci medzi Európskym spoločenstvom a jeho členskými štátmi na jednej strane a Kórejskou republikou na strane druhej vstupuje do platnosti 1. apríla 2001, keďže oznámenia o ukončení právnych postupov, ustanovené v článku 21 ods. 1 dohody, boli ukončené 20. marca 2001.

    ---documentbreak---

               19.12.2005

               SK

               Úradný vestník Európskej únie

               L 332/2

         PROTOKOL
   k Rámcovej dohode o obchode a spolupráci medzi Európskym spoločenstvom a jeho členskými štátmi na jednej strane a Kórejskou republikou na strane druhej s cieľom zohľadniť pristúpenie Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii
   BELGICKÉ KRÁĽOVSTVO,
   ČESKÁ REPUBLIKA,
   DÁNSKE KRÁĽOVSTVO,
   SPOLKOVÁ REPUBLIKA NEMECKO,
   ESTÓNSKA REPUBLIKA,
   HELÉNSKA REPUBLIKA,
   ŠPANIELSKE KRÁĽOVSTVO,
   FRANCÚZSKA REPUBLIKA,
   ÍRSKO,
   TALIANSKA REPUBLIKA,
   CYPERSKÁ REPUBLIKA,
   LOTYŠSKÁ REPUBLIKA,
   LITOVSKÁ REPUBLIKA,
   LUXEMBURSKÉ VEĽKOVOJVODSTVO,
   MAĎARSKÁ REPUBLIKA,
   MALTSKÁ REPUBLIKA,
   HOLANDSKÉ KRÁĽOVSTVO,
   RAKÚSKA REPUBLIKA,
   POĽSKÁ REPUBLIKA,
   PORTUGALSKÁ REPUBLIKA,
   SLOVINSKÁ REPUBLIKA,
   SLOVENSKÁ REPUBLIKA,
   FÍNSKA REPUBLIKA,
   ŠVÉDSKE KRÁĽOVSTVO,
   SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA,
   ďalej len „členské štáty“, zastúpené Radou Európskej únie, a
   EURÓPSKE SPOLOČENSTVO, ďalej len „Spoločenstvo“, zastúpené Radou Európskej únie a Európskom komisiou,
   na jednej strane a
   KÓREJSKÁ REPUBLIKA
   na druhej strane,
   KEĎŽE Rámcová dohoda o obchode a spolupráci medzi Európskym spoločenstvom a jeho členskými štátmi na jednej strane a Kórejskou republikou na strane druhej, ďalej len „rámcová dohoda“, bola podpísaná v Luxemburgu 28. októbra 1996 a nadobudla platnosť 1. apríla 2001;
   KEĎŽE Zmluva a Akt o pristúpení Českej republiky, Estónskej republiky, Cyperskej republiky, Lotyšskej republiky, Litovskej republiky, Maďarskej republiky, Maltskej republiky, Poľskej republiky, Slovinskej republiky a Slovenskej republiky k Európskej únii boli podpísané 16. apríla 2003 v Aténach a nadobudli platnosť 1. mája 2004;
   KEĎŽE v súlade s článkom 6 ods. 2 Aktu o pristúpení z roku 2003 sa pristúpenie nových členských štátov EÚ k rámcovej dohode musí schváliť uzavretím protokolu k rámcovej dohode,
   DOHODLI SA TAKTO:
   Článok 1
   Česká republika, Estónska republika, Cyperská republika, Lotyšská republika, Litovská republika, Maďarská republika, Maltská republika, Poľská republika, Slovinská republika a Slovenská republika sa týmto stávajú zmluvnými stranami rámcovej dohody a náležitým spôsobom prijímajú a berú na vedomie, tak ako ostatné členské štáty, znenie dohody, ako aj spoločné vyhlásenie o politickom dialógu a jednostranné vyhlásenia.
   Článok 2
   Tento protokol tvorí neoddeliteľnú súčasť rámcovej dohody.
   Článok 3
   1.   Tento protokol schvaľuje Spoločenstvo, Rada Európskej únie v mene členských štátov a Kórejská republika v súlade s vlastnými postupmi.
   2.   Tento protokol nadobúda platnosť prvým dňom mesiaca nasledujúceho po dni, keď si zmluvné strany navzájom oznámia ukončenie príslušných postupov uvedených v predchádzajúcom odseku.
   Článok 4
   Oznámenia v súlade s článkom 3 sa zašlú Ministerstvu zahraničných vecí a obchodu Kórejskej republiky a Generálnemu sekretariátu Rady Európskej únie.
   Článok 5
   Tento protokol je vyhotovený dvojmo v anglickom, českom, dánskom, estónskom, fínskom, francúzskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, slovenskom, slovinskom, španielskom, švédskom, talianskom a kórejskom jazyku, pričom každé znenie je rovnako autentické.
   Článok 6
   Znenie rámcovej dohody vrátane spoločného vyhlásenia o politickom dialógu a jednostranných vyhlásení sa vyhotoví v českom, estónskom, lotyšskom, litovskom, maďarskom, maltskom, poľskom, slovenskom a slovinskom jazyku a znenia v týchto jazykoch budú rovnako autentické ako pôvodné znenia (1).

      EN FE DE LO CUAL, los plenipotenciarios abajo firmantes suscriben el presente Protocolo en Bruselas, el dieciséis de noviembre de dos mil cinco.
      NA DŮKAZ ČEHOŽ připojili v Bruselu dne šestnáctého listopadu dva tisíce pět níže podepsaní zplnomocnění zástupci k tomuto protokolu své podpisy.
      TIL BEKRÆFTELSE HERAF har undertegnede befuldmægtigede underskrevet denne protokol i Bruxelles, den sekstende november to tusind og fem.
      ZU URKUND DESSEN haben die unterzeichneten Bevollmächtigten ihre Unterschriften unter dieses Abkommen gesetzt. Geschehen zu Brüssel am sechzehnten November zweitausendfünf.
      SELLE KINNITUSEKS on nimetatud täievolilised esindajad käesolevale protokollile alla kirjutanud kahe tuhande viienda aasta novembrikuu kuueteistkümnendal päeval Brüsselis.
      ΕΙΣ ΠΙΣΤΩΣΗ ΤΩΝ ΑΝΩΤΕΡΩ, οι υπογράφοντες πληρεξούσιοι υπέγραψαν το παρόν πρωτόκολλο στις Βρυξέλλες, στις δέκα έξι Νοεμβρίου δύο χιλιάδες πέντε.
      IN WITNESS WHEREOF, the undersigned Plenipotentiaries have signed this Protocol at Brussels, on the sixteenth day of November in the year two thousand and five.
      EN FOI DE QUOI, les plénipotentiaires soussignés ont signé le présent protocole à Bruxelles, le seize novembre deux mille cinq.
      IN FEDE DI CHE, i sottoscritti plenipotenziari hanno firmato il presente protocollo a Bruxelles, il sedici novembre duemilacinque.
      TO APLIECINOT, Pilnvarotie ir parakstījuši šo protokolu Briselē, divi tūkstoši piektā gada sešpadsmitajā novembrī.
      TAI PATVIRTINDAMI tinkamai įgalioti atstovai pasirašė šį Protokolą du tūkstančiai penktų metų lapkričio šešioliktą dieną Briuselyje.
      FENTIEK HITELÉÜL az alulírott meghatalmazottak Brüsszelben, a kettőezer-ötödik év november havának tizenhatodik napján aláírták ezt a jegyzőkönyvet.
      B' XIEHDA TA' DAN, il-plenipotenzjarji hawn taħt iffirmati iffirmaw dan il-Protokoll fi Brussel fis-sittax il-jum ta' Novembru tas-sena elfejn u ħamsa.
      TEN BLIJKE WAARVAN de ondergetekende gevolmachtigden dit Protocol hebben ondertekend te Brussel, de zestiende november tweeduizend vijf.
      W DOWÓD CZEGO, niżej podpisani Pełnomocnicy złożyli swoje podpisy pod niniejszym Protokołem w Brukseli, dnia szesnastego listopada roku dwa tysiące piątego.
      EM FÉ DO QUE, os plenipotenciários abaixo‐assinados assinaram o presente Protocolo em Bruxelas, em dezasseis de Novembro de dois mil e cinco.
      NA DÔKAZ TOHO dolupodpísaní splnomocnení zástupcovia podpísali tento protokol v Bruseli šestnásteho novembra dvetisícpäť.
      V POTRDITEV TEGA so spodaj podpisani pooblaščenci podpisali ta protokol v Bruslju, dne šestnajstega novembra leta dva tisoč pet.
      TÄMÄN VAKUUDEKSI ALLA MAINITUT täysivaltaiset edustajat ovat allekirjoittaneet tämän pöytäkirjan. Tehty Brysselissä kuudentenatoista päivänä marraskuuta vuonna kaksituhattaviisi.
      TILL BEVIS HÄRPÅ har undertecknade befullmäktigade undertecknat detta protokoll i Bryssel den sextonde november tjugohundrafem.

         Por los Estados miembros
         Za členské státy
         For medlemsstaterne
         Für die Mitgliedstaaten
         Liikmesriikide nimel
         Για τα κράτη μέλη
         For the Member States
         Pour les États membres
         Per gli Stati membri
         Dalībvalstu vārdā
         Valstybių narių vardu
         A tagállamok részéről
         Għall-Istati Membri
         Voor de lidstaten
         W imieniu Państw Członkowskich
         Pelos Estados-Membros
         Za členské štáty
         Za države članice
         Jäsenvaltioiden puolesta
         På medlemsstaternas vägnar

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         Za Evropsko skupnost
         Euroopan yhteisön puolesta
         På Europeiska gemenskapens vägnar

         Por la República de Corea
         Za Korejskou republiku
         For Republikken Korea
         Für die Republik Korea
         Korea Vabariigi nimel
         Για τη Δημοκρατία της Κορέας
         For the Republic of Korea
         Pour la République de Corée
         Per la Repubblica di Corea
         Korejas Republikas vārdā
         Korėjos Respublikos vardu
         A Koreai Köztársaság részéről
         Għar-Repubblíka tal-Korea
         Voor de Republiek Korea
         W imieniu Republiki Korei
         Pela República da Coreia
         Za Kórejskú republiku
         Za Republiko Korejo
         Korean tasavallan puolesta
         På Republiken Koreas vägnar

      (1)  Rámcová dohoda vyhotovená v 11 úradných jazykoch Európskej únie (španielčine, dánčine, nemčine, gréčtine, angličtine, francúzštine, taliančine, holandčine, portugalčine, fínčine, švédčine) bola uverejnená v Ú. v. ES L 90, 30.3.2001, s. 46. České, estónske, lotyšské, litovské, maďarské, maltské, poľské, slovenské a slovinské znenie sa uverejňuje v tomto úradnom vestníku.
 ---documentbreak--- NA ---documentbreak---

               19.12.2005

               SK

               Úradný vestník Európskej únie

               L 332/7

         RÁMCOVÁ DOHODA
   o obchode a spolupráci medzi Európskym spoločenstvom a jeho členskými štátmi na jednej strane a Kórejskou republikou na strane druhej
   BELGICKÉ KRÁĽOVSTVO,
   DÁNSKE KRÁĽOVSTVO,
   SPOLKOVÁ REPUBLIKA NEMECKO,
   HELÉNSKA REPUBLIKA,
   ŠPANIELSKE KRÁĽOVSTVO,
   FRANCÚZSKA REPUBLIKA,
   ÍRSKO,
   TALIANSKA REPUBLIKA,
   LUXEMBURSKÉ VEĽKOVOJVODSTVO,
   HOLANDSKÉ KRÁĽOVSTVO,
   RAKÚSKA REPUBLIKA,
   PORTUGALSKÁ REPUBLIKA,
   FÍNSKA REPUBLIKA,
   ŠVÉDSKE KRÁĽOVSTVO,
   SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA,
   strany Zmluvy o založení Európskeho spoločenstva a Zmluvy o Európskej únii (ďalej len „členské štáty“), a
   EURÓPSKE SPOLOČENSTVO
   na jednej strane a
   KÓREJSKÁ REPUBLIKA
   na strane druhej,
   BERÚC DO ÚVAHY tradičné väzby priateľstva medzi Kórejskou republikou, Európskym spoločenstvom a jeho členskými štátmi,
   OPÄTOVNE POTVRDZUJÚC príslušnosť strán k demokratickým princípom a základným ľudským právam, tak ako je ustanovené vo Všeobecnej deklarácii ľudských práv,
   POTVRDZUJÚC svoju snahu zaviesť pravidelný politický dialóg medzi Európskou úniou a Kórejskou republikou, ktorý je založený na zdieľaných hodnotách a úsilí,
   UZNÁVAJÚC, že Všeobecná dohoda o clách a obchode (GATT) zohrala významnú úlohu pri podpore medzinárodného obchodu vo všeobecnosti, a najmä bilaterálneho obchodu, a že Kórejská republika aj Európske spoločenstvo sú rovnako viazané princípmi voľného obchodu a trhového hospodárstva, na ktorých je táto zmluva založená,
   OPÄTOVNE POTVRDZUJÚC, že Kórejská republika aj Európske spoločenstvo a jeho členské štáty sa zaviazali úplne implementovať svoje záväzky, ktoré boli prijaté ratifikáciou Dohody o založení Svetovej obchodnej organizácie (WTO),
   MAJÚC NA ZRETELI potrebu prispievať k úplnej implementácií výsledkov Uruguajského kola GATT a potrebu uplatňovať všetky pravidlá, ktoré regulujú medzinárodný obchod transparentným a nediskriminačným spôsobom,
   UZNÁVAJÚC dôležitosť posilňovania jestvujúceho vzťahu medzi stranami s výhľadom zlepšovať vzájomnú spoluprácu a svoju spoločnú vôľu konsolidovať, prehlbovať a diverzifikovať svoje vzťahy v oblastiach spoločného záujmu na základe rovnosti, nediskriminácie, rešpektu k životnému prostrediu a spoločnému prospechu,
   ŽELAJÚC SI vytvorenie priaznivých podmienok pre trvalo udržateľný rast a diverzifikáciu obchodu a pre hospodársku spoluprácu v rozličných oblastiach spoločného záujmu,
   VERIAC, že pre strany bude výhodné, aby inštitucionalizovali vzťahy a vytvárali hospodársku spoluprácu medzi sebou, keďže táto spolupráca by podporovala ďalší rozvoj obchodu a investícií,
   MAJÚC NA MYSLI, že je dôležité umožňovať zapojenie jednotlivcov a organizácií, ktorých sa to priamo týka, najmä hospodárskych činiteľov a orgánov, ktoré ich zastupujú, do spolupráce,
   BELGICKÉ KRÁĽOVSTVO:
   Erik DERYCKE,
   minister zahraničných vecí,
   DÁNSKE KRÁĽOVSTVO:
   Niels HELVEG PETERSEN,
   minister zahraničných vecí,
   SPOLKOVÁ REPUBLIKA NEMECKO:
   Werner HOYER,
   štátny minister, minister zahraničných vecí,
   HELÉNSKA REPUBLIKA:
   Georgios PAPANDREOU,
   námestník ministra zahraničných vecí,
   ŠPANIELSKE KRÁĽOVSTVO:
   Abel MATUTES,
   minister zahraničných vecí,
   FRANCÚZSKA REPUBLIKA:
   Michel BARNIER,
   minister zodpovedný za európske záležitosti,
   ÍRSKO:
   Gay MITCHELL,
   štátny minister pre európske záležitosti na odbore v Taoiseachu
   TALIANSKA REPUBLIKA:
   Lamberto DINI,
   minister zahraničných vecí,
   VEĽKOVOJVODSTVO LUXEMBURSKA:
   Jacques F. POOS,
   minister zahraničných vecí,
   HOLANDSKÉ KRÁĽOVSTVO:
   Hans VAN MIERLO,
   minister zahraničných vecí,
   RAKÚSKA REPUBLIKA:
   Wolfgang SCHÜSSEL,
   spolkový minister zahraničných vecí,
   PORTUGALSKÁ REPUBLIKA:
   Jaime GAMA,
   minister zahraničných vecí,
   FÍNSKA REPUBLIKA:
   Tarja HALONENOVÁ,
   ministerka zahraničných vecí,
   ŠVÉDSKE KRÁĽOVSTVO:
   Lena HJELM-WALLÉNOVÁ,
   ministerka zahraničných vecí,
   SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA:
   David DAVIS,
   štátny minister, ministerstvo zahraničných vecí a Britského spoločenstva,
   EURÓPSKE SPOLOČENSTVO:
   Dick SPRING
   minister zahraničných vecí (Írsko),
   úradujúci predseda Rady Európskej únie,
   Sir Leon BRITTAN,
   podpredseda Komisie Európskych spoločenstiev,
   KÓREJSKÁ REPUBLIKA:
   Ro-Myung GONG,
   minister zahraničných vecí,
   KTORÍ po tom, ako si vymenili svoje plné moci, ktoré boli uznané za náležité,
   SA DOHODLI TAKTO:
   Článok 1
   Základ spolupráce
   Úcta k demokratickým zásadám a ľudským právam, tak ako sú definované vo Všeobecnej deklarácii ľudských práv, inšpiruje domácu a zahraničnú politiku strán a tvorí základný prvok tejto dohody.
   Článok 2
   Ciele spolupráce
   So zámerom zlepšenia vzájomnej spolupráce sa strany zaväzujú podporovať ďalší rozvoj vzájomných hospodárskych vzťahov. Svoje úsilie zamerajú najmä na:

               a)

               dosiahnutie pokroku začatím spolupráce a rozšírením obchodu na vzájomný prospech;

               b)

               začatie hospodárskej spolupráce v oblastiach spoločného záujmu vrátane vedeckej a technickej spolupráce a priemyselnej spolupráce;

               c)

               uľahčenie spolupráce medzi podnikmi umožnením investícií na oboch stranách a podporou lepšieho vzájomného porozumenia.

         Článok 3
   Politický dialóg
   Zavádza sa pravidelný politický dialóg na základe zdieľaných hodnôt a úsilí medzi Európskou úniou a Kórejskou republikou. Tento dialóg bude prebiehať v súlade s postupmi, ktoré boli dohodnuté v spoločnej deklarácii medzi Európskou úniou a Kórejskou republikou v tejto veci.
   Článok 4
   Doložka najvyšších výhod
   V súlade so svojimi právami a záväzkami podľa Svetovej obchodnej organizácie si strany vzájomne udeľujú doložku najvyšších výhod.
   Článok 5
   Obchodná spolupráca
   1.   Strany sa zaväzujú podporovať rozvoj a diverzifikáciu svojich vzájomných obchodných výmen na maximálne možnej úrovni a na vzájomný prospech.
   Strany sa zaväzujú dosahovať zlepšené podmienky prístupu na trh. Budú zabezpečovať, aby používané colné sadzby boli stanovené podľa doložky najvyšších výhod, berúc do úvahy rozličné prvky vrátane situácie na domácom trhu jednej strany a vývozné záujmy druhej strany. Zaväzujú sa pracovať na vylúčení prekážok obchodu najmä prostredníctvom včasného odstránenia colných prekážok a prijatím opatrení na zlepšenie transparentnosti so zreteľom na prácu, ktorú v tejto oblasti vykonali medzinárodné organizácie.
   2.   Strany podniknú kroky k uskutočňovaniu stratégie zameranej na:

               a)

               mnohostrannú a dvojstrannú spoluprácu riešiacu otázky, ktoré sa vzťahujú na rozvoj obchodu, sú zaujímavé pre obidve strany, vrátane budúcich rokovaní WTO. S týmto cieľom budú spolupracovať na medzinárodnej úrovni i bilaterálne na riešení obchodných problémov spoločného záujmu;

               b)

               podporu výmeny informácií medzi ekonomickými činiteľmi a na priemyselnú spoluprácu medzi podnikmi, aby sa rozširovali a zvyšovali existujúce toky obchodu;

               c)

               štúdium a odporúčanie opatrení na podporu obchodu, vhodných pre urýchlený rozvoj obchodu;

               d)

               uľahčenie spolupráce medzi príslušnými colnými orgánmi Európskeho spoločenstva, jeho členskými štátmi a Kóreou;

               e)

               zlepšenie prístupu na trh pre priemyselné a poľnohospodárske produkty a rybárske produkty;

               f)

               zlepšenie prístupu služieb, ako sú finančné služby a telekomunikačné služby, na trh;

               g)

               posilnenie spolupráce v oblasti noriem a technických predpisov;

               h)

               účinnú ochranu duševného, priemyselného a obchodného vlastníctva;

               i)

               organizáciu obchodných a investičných návštev;

               j)

               organizáciu všeobecných a odborových veľtrhov.

         3.   Strany budú podporovať konštruktívnu súťaž v rámci ekonomických aktivít prostredníctvom plného presadzovania príslušných zákonov a iných právnych predpisov.
   4.   V súlade so svojimi záväzkami, podľa dohody o verejnom obstarávaní v rámci WTO, strany zabezpečia účasť na zmluvách o verejnom obstarávaní na nediskriminačnej a recipročnej báze.
   Budú pokračovať vo svojich diskusiách, ktoré sú zamerané na ďalšie vzájomné otváranie trhov v oblasti verejného obstarávania v ďalších odvetviach, ako je obstarávanie v oblasti telekomunikácií.
   Článok 6
   Poľnohospodárstvo a rybné hospodárstvo
   1.   Strany súhlasia s podporou spolupráce v oblasti poľnohospodárstva a rybného hospodárstva vrátane ovocinárstva a pestovania rastlín a chovu vodných organizmov v morskom prostredí. Na základe diskusií o svojich poľnohospodárskych a rybárskych politikách strany budú skúmať:

               a)

               možnosti zvýšeného obchodu s poľnohospodárskymi výrobkami a produktmi rybného hospodárstva;

               b)

               vplyv hygienických a fytosanitárnych opatrení a opatrení vzťahujúcich sa na životné prostredie;

               c)

               väzby medzi poľnohospodárstvom a životným prostredím na vidieku;

               d)

               výskum v oblasti poľnohospodárstva a rybného hospodárstva vrátane záhradníctva a pestovania a chovu vodných organizmov v morskom prostredí.

         2.   Ustanovenia odseku 1 platia tam, kde je to vhodné, i pre výrobky a služby v príbuznom priemysle, ktorý spracúva poľnohospodárske produkty.
   3.   Strany sa zaväzujú dodržiavať podmienky dohody o hygienických opatreniach a fytosanitárnych opatreniach WTO a sú ochotné začať konzultácie na žiadosť ktorejkoľvek z nich, na ktorých by prerokovali návrhy druhej strany o používaní a harmonizácii hygienických a fytosanitárnych opatrení, brať do úvahy normy dohodnuté v iných medzinárodných organizáciách, ako je OIE (Medzinárodný úrad pre epizootiu), IPPC (Medzinárodná zmluva o ochrane rastlín) a Codex Alimentarius (Potravinársky kódex).
   Článok 7
   Námorná doprava
   1.   Strany sa zaväzujú postupovať k cieľu neobmedzeného prístupu k medzinárodnému námornému trhu a doprave na základe korektnej hospodárskej súťaže na komerčnom základe v súlade s ustanoveniami tohto článku.

               a)

               Uvedeným ustanovením nie sú dotknuté práva a povinnosti vyplývajúce zo zmluvy Organizácie Spojených národov o kódexe správania pre konferencie o námornej doprave podľa toho, čo je vhodné pre jednu alebo druhú stranu tejto dohody. Spoločnosti námornej dopravy, ktoré nie sú členmi konferencie, budú môcť voľne operovať v konkurencii so spoločnosťami v rámci konferencie tak dlho, kým budú dodržiavať princípy spravodlivej hospodárskej súťaže na komerčnom základe.

               b)

               Strany potvrdzujú svoj záväzok budovať korektné a konkurenčné prostredie pre obchod so suchými a kvapalnými voľne nakladanými výrobkami. Z hľadiska tohto záväzku Kórejská republika podnikne nevyhnutné kroky, aby zrušila existujúce rezervácie lodného nákladu stanovených voľne nakladaných komodít pre nákladné lode s kórejskou vlajkou počas prechodného obdobia, ktoré sa skončí 31. decembra 1998.

         2.   Pri sledovaní cieľa odseku 1 zmluvné strany:

               a)

               sa zriekajú zavádzania systému zdieľania nákladov do budúcich bilaterálnych dohôd s tretími krajinami, ktoré sa týkajú suchých a kvapalných voľne nakladaných výrobkov a obchodu námornej osobnej dopravy, s výnimkou prípadov, keď za výnimočných okolností a s ohľadom na obchod v námornej lodnej doprave lodné spoločnosti jednej či druhej strany tejto dohody by inak nemali účinnú príležitosť zapojiť sa do obchodu s nečlenskou krajinou, ktorej sa to týka;

               b)

               hneď ako vstúpi do platnosti táto dohoda, sa zriekajú implementácie administratívnych a technických a legislatívnych opatrení, ktoré by mohli mať pri poskytovaní služieb v medzinárodnej námornej doprave účinok diskriminácie medzi vlastnými štátnymi príslušníkmi alebo spoločnosťami a štátnymi príslušníkmi alebo spoločnosťami druhej strany;

               c)

               neposkytujú menšie výhody lodiam, ktoré prevádzkujú štátni príslušníci alebo spoločnosti druhej strany, než aké poskytujú vlastným lodiam, s ohľadom na prístup k prístavom otvoreným pre medzinárodný obchod, používanie infraštruktúry a pomocných námorných služieb prístavov, ako aj k tomu príslušné poplatky a výdavky, colné zariadenia a prideľovanie kotvísk a zariadení na nakladanie a vykladanie.

         3.   Na účely tohto článku prístup na medzinárodný námorný trh zahŕňa okrem iného právo poskytovateľov medzinárodnej námornej dopravy každej strany zabezpečovať donáškové dopravné služby, ktoré zahŕňajú námornú časť, a to v tomto ohľade priamo uzatvárať zmluvy s miestnymi poskytovateľmi inej dopravy, než je námorná doprava na území druhej strany, bez toho, aby boli dotknuté používané národné obmedzenia týkajúce sa prepravy tovaru a cestujúcich týmito inými dopravnými režimami.
   4.   Ustanovenia tohto článku platia pre spoločnosti Európskeho spoločenstva a pre kórejské spoločnosti. Ustanovenia tohto článku budú tiež aplikovať prepravné spoločnosti nachádzajúce sa mimo Európskeho spoločenstva alebo Kórejskej republiky, ktoré kontrolujú štátni príslušníci členských štátov alebo Kórejskej republiky, ak sú ich plavidlá registrované v príslušnom členskom štáte alebo v Kórejskej republike v súlade s ich príslušnou legislatívou.
   5.   Ak je to primerané, problematikou prevádzkovania aktivít lodných agentúr v Európskom spoločenstve a v Kórejskej republike sa budú zaoberať špecifické dohody.
   Článok 8
   Stavba lodí
   1.   Strany súhlasia so spoluprácou v oblasti stavby lodí so zámerom podporovať korektné a konkurenčné trhové podmienky a uvedomujú si závažnú štrukturálnu nerovnováhu medzi ponukou a dopytom a trendy trhu, ktoré oslabujú aktivitu svetového lodiarskeho priemyslu. Z týchto dôvodov strany neprijmú žiadne opatrenia ani neuskutočnia žiadne kroky na podporu vlastného lodiarskeho priemyslu, ktoré by narušovali súťaž alebo umožňovali ich lodiarskemu priemyslu uniknúť akejkoľvek budúcej zložitej situácii, v súlade s dohodou OECD o stavbe lodí.
   2.   Strany súhlasia, že na žiadosť ktorejkoľvek strany začnú konzultácie týkajúce sa uskutočňovania dohody OECD o stavbe lodí, výmeny informácií o vývoji svetového trhu lodí a stavby lodí a všetkých ostatných problémov, ktoré sa objavujú v tomto sektore.
   Zástupcovia lodiarskeho priemyslu môžu byť po súhlase strán prizvaní na tieto konzultácie ako pozorovatelia.
   Článok 9
   Ochrana duševného, priemyselného a obchodného vlastníctva
   1.   Strany sa zaväzujú zabezpečiť poskytovanie zodpovedajúcej a účinnej ochrany duševných, priemyselných, majetkových a obchodných práv vrátane účinných prostriedkov presadzovania týchto práv.
   2.   Strany súhlasia s implementáciou Dohody WTO o obchodných aspektoch práv k duševnému vlastníctvu najneskôr do 1. júla 1996 (1).
   3.   Strany potvrdzujú, že prikladajú význam záväzkom obsiahnutým v mnohostranných dohovoroch o ochrane práv duševného vlastníctva. Strany sa vynasnažia pristúpiť k dohovorom v prílohe, ku ktorým doteraz nepristúpili, hneď ako to bude možné.
   Článok 10
   Technické predpisy, normy a posudzovanie zhody
   1.   Strany podporia používanie medzinárodne uznávaných noriem a systémov posudzovania zhody bez toho, aby boli dotknuté ich medzinárodné záväzky v rámci ich povinností a v súlade s ich zákonmi.
   Na tento účel sa špeciálna pozornosť bude venovať:

               a)

               výmene informácií a technických expertov v oblastiach normalizácie, akreditácie, metrológie a certifikácie, ako aj spoločného výskumu, ak je to vhodné;

               b)

               podpore vzájomnej výmeny a kontaktov medzi príslušnými orgánmi a inštitúciami;

               c)

               odvetvovým konzultáciám;

               d)

               spolupráci v aktivitách riadenia kvality;

               e)

               posilňovaniu spolupráce v oblasti technických predpisov predovšetkým uzatvorením dohody o vzájomnom uznávaní výsledkov posudzovania zhody ako prostriedku uľahčovania obchodu a vyhýbania sa akýmkoľvek narušeniam, ktoré by boli na ujmu jeho vývoju;

               f)

               účasti a spolupráci v rámci príslušných medzinárodných dohôd so zámerom podporovať prijímanie harmonizovaných noriem.

         2.   Strany zabezpečia, že normy a aktivity posudzovania zhody nebudú predstavovať zbytočné prekážky obchodu.
   Článok 11
   Konzultácie
   1.   Strany súhlasia, že podporia výmenu informácií, ktoré sa týkajú obchodných opatrení.
   Každá strana sa zaväzuje, že bude včas informovať druhú stranu o uplatnení opatrení, ktoré menia dovozné clo z doložky najvyšších výhod, ktoré sa dotýka vývozov druhej strany.
   Ktorákoľvek strana môže požadovať konzultácie o obchodných opatreniach. Ak je podaná žiadosť, konzultácie sa uskutočnia pri najbližšej príležitosti so zámerom dosiahnuť čo najskôr vzájomne prijateľné konštruktívne riešenie.
   2.   Každá strana súhlasí, že bude informovať druhú stranu o začatí antidumpingových postupov proti výrobkom druhej strany.
   Pri plnom rešpektovaní dohôd WTO o antidumpingových a antidotačných opatreniach budú strany pozitívne zvažovať a dovolia primeranú možnosť konzultácií týkajúcich sa vyhlásení uskutočnených druhou stranou, pokiaľ ide o antidumpingové a antidotačné postupy.
   3.   Strany súhlasia, že budú navzájom konzultovať všetky spory, ktoré môžu vyplynúť z implementácie tejto dohody. Ak jedna strana požiada o takúto konzultáciu, potom sa uskutoční pri najbližšej možnej príležitosti. Strana, ktorá podáva žiadosť, poskytne druhej strane všetky informácie, ktoré sú potrebné na podrobné prešetrenie situácie. Prostredníctvom takýchto konzultácií sa strany vynasnažia čo najrýchlejšie vyriešiť obchodné spory.
   4.   Ustanoveniami tohto článku nie sú nijako dotknuté vnútorné postupy každej strany na prijímanie a úpravu obchodných opatrení ani mechanizmy oznamovania, konzultácií a riešení sporov stanovené podľa dohôd WTO.
   Článok 12
   Hospodárska a priemyselná spolupráca
   1.   Strany berú ohľad na spoločné záujmy a príslušné hospodárske základné línie a zámery, podporujú hospodársku a priemyselnú spoluprácu vo všetkých oblastiach, ktoré považujú za vhodné.
   2.   Ciele tejto spolupráce sú najmä:

               —

               podporovať výmenu informácií medzi hospodárskymi činiteľmi a rozvíjať a zlepšovať jestvujúce siete pri zabezpečovaní vhodnej ochrany osobných údajov,

               —

               vyvolať výmenu informácií o termínoch a podmienkach spolupráce v oblasti všetkých služieb aj informačných infraštruktúr,

               —

               podporovať vzájomne prospešné investície a vytvárať pre investície prospešné podmienky,

               —

               zlepšovať hospodárske prostredie a obchodné podmienky.

         3.   Z tohto dôvodu sa strany budú usilovať okrem iného:

               a)

               diverzifikovať a posilňovať vzájomné ekonomické väzby;

               b)

               vytvárať konkrétne kanály spolupráce, vhodné na uplatnenie v priemysle;

               c)

               podporovať priemyselnú spoluprácu medzi podnikmi, najmä medzi malými a strednými podnikmi;

               d)

               podporovať trvalo udržateľný rozvoj svojich ekonomík;

               e)

               podporovať spôsoby výroby, ktoré nespôsobia ujmu životnému prostrediu;

               f)

               podporovať tok investícií a technológie;

               g)

               zvyšovať vzájomné pochopenie a znalosti o svojich príslušných obchodných prostrediach.

         Článok 13
   Drogy a prepieranie peňazí
   1.   Strany spolupracujú na zvyšovaní efektívnosti a účinnosti základných línií a opatrení proti nezákonnej výrobe, dodávkam a predaji narkotík a psychotropných látok vrátane prevencie zneužitia chemikálií na výrobu drog a prekurzorov, ako aj pri podporovaní prevencie dopytu po drogách a jeho znižovaní. Spolupráca v tejto oblasti je založená na vzájomných konzultáciách a úzkej spolupráci medzi stranami na cieľoch a opatreniach v rôznych oblastiach, ktoré sa vzťahujú na drogy.
   2.   Strany súhlasia s nevyhnutnosťou vynaložiť potrebné úsilie a spolupracovať, aby sa zabránilo použitiu ich finančných systémov na prepieranie výnosov z trestnej činnosti všeobecne, a najmä z drogovej trestnej činnosti.
   Spolupráca v tejto oblasti sa zameriava na vytváranie vhodných noriem proti prepieraniu špinavých peňazí, berúc do úvahy tie, ktoré prijali medzinárodné fóra v tejto oblasti, najmä však Skupina pre medzinárodné finančné opatrenia proti prepieraniu peňazí (Financial Action Task Force, FATF).
   Článok 14
   Spolupráca vo vede a technike
   1.   V súlade so spoločnými záujmami a zámermi stratégií v oblasti vedy sa strany zaväzujú podporovať spoluprácu vo vede a technike. Na tento účel sa strany budú snažiť stimulovať najmä:

               —

               výmenu informácií a know-how v oblasti vedy a techniky,

               —

               dialóg o vypracúvaní a implementácii príslušného výskumu a základnej línie technického rozvoja,

               —

               spoluprácu v oblasti informačných technológií, ako aj v technológiách a odboroch ovplyvňujúcich interoperabilitu, ktorá smeruje ku globálnej informačnej spoločnosti,

               —

               spoluprácu v oblasti energetiky a ochrany životného prostredia,

               —

               spoluprácu v odvetviach vedy a techniky, na ktorých majú spoločný záujem.

         2.   So zámerom dosiahnuť ciele príslušnej stratégie sa strany okrem iného snažia:

               —

               vymieňať si informácie o výskumných projektoch v oblasti energetiky, ochrany životného prostredia, telekomunikačných a informačných technológií a priemyslu informačných technológií,

               —

               skvalitňovať vzdelávanie vedeckých pracovníkov vhodnými prostriedkami,

               —

               podporovať transfer technológií na základe vzájomného prospechu,

               —

               spoločne organizovať semináre s účasťou vyšších vedeckých pracovníkov oboch strán a

               —

               podporovať výskumných pracovníkov obidvoch strán pri uskutočňovaní spoločného výskumu v oblastiach spoločného záujmu.

         3.   Strany súhlasia, že všetka spolupráca a spoločné aktivity v oblasti vedy a techniky sa budú uskutočňovať na základe reciprocity.
   Strany súhlasia s účinnou ochranou informácií a duševného vlastníctva, ktorá vyplýva zo spolupráce, proti každému zneužitiu alebo neoprávnenému použitiu inými než jeho legitímnymi vlastníkmi.
   V prípade účasti inštitúcií, orgánov a podnikov jednej zo strán na konkrétnom výskume a programoch technického rozvoja druhej strany, ako sú tie, ktoré sú vytvorené podľa všeobecného rámcového programu Európskeho spoločenstva, táto účasť a šírenie a využívanie znalostí získaných v dôsledku toho prebieha v súlade so všeobecnými pravidlami ustanovenými druhou stranou.
   4.   Priority spolupráce sa určujú prostredníctvom konzultácií medzi stranami. S výhradou predchádzajúceho odseku sa podporuje účasť inštitúcií súkromného sektora, orgánov a podnikov na aktivitách spolupráce a konkrétnych výskumných projektoch spoločného záujmu.
   Článok 15
   Spolupráca v otázkach životného prostredia
   Strany budú vytvárať vzťahy spolupráce v snahe chrániť a zachovávať životné prostredie. Toto sa bude uskutočňovať prostredníctvom:

               —

               výmeny informácií o stratégiách ochrany životného prostredia a ich implementácie medzi príslušnými úradníkmi Európskej komisie a príslušnými orgánmi Kórejskej republiky,

               —

               výmeny informácií o technológiách šetrných k životnému prostrediu,

               —

               výmeny personálu,

               —

               podpory spolupráce v otázkach životného prostredia, ktoré sa prerokúvajú na medzinárodných fórach  a na ktorých sa zúčastňuje Európske spoločenstvo a Kórejská republika, najmä v Komisii OSN pre trvalo udržateľný rozvoj a na ďalších fórach, kde sa rokuje o medzinárodných dohovoroch o životnom prostredí,

               —

               diskusie o uskutočňovaní postupov trvalo udržateľného rozvoja, a najmä spolupráce pri implementácii Agendy 21 a ďalších následných aktivít Konferencie OSN o životnom prostredí a rozvoji (UNCED),

               —

               spolupráce na spoločných projektoch v oblasti životného prostredia.

         Článok 16
   Energetika
   Strany uznávajú význam odvetvia energetiky pre hospodársky a sociálny rozvoj a sú ochotné v rámci rozsahu svojich kompetencií skvalitňovať spoluprácu v tejto oblasti. Ciele tejto spolupráce sú:

               —

               podporovať zásady trhového hospodárstva pri stanovovaní spotrebiteľských cien podľa trhových zásad,

               —

               diverzifikovať dodávky energie,

               —

               vyvíjať nové a obnoviteľné formy energie,

               —

               dosahovať racionálne využitie energie najmä podporou riadenia ponuky a

               —

               presadzovať čo najlepšie podmienky transferu technológií v záujme efektívneho využitia energie.

         Z tohto dôvodu strany súhlasia, že podporia uskutočňovanie spoločných štúdií a spoločného výskumu rovnako ako kontaktov medzi tými, ktorí sú zodpovední za energetické plánovanie.
   Článok 17
   Spolupráca v kultúre, informáciách a komunikáciách
   Strany sa zaväzujú, že začnú spolupracovať v oblastiach informácií a komunikácií, aby tak bolo možné lepšie podporovať vzájomné pochopenie, berúc do úvahy kultúrne dimenzie vzájomných vzťahov.
   Uvedené opatrenia majú formu najmä:

               —

               výmeny informácií o otázkach spoločného záujmu týkajúcich sa kultúry a informácií,

               —

               organizovania kultúrnych podujatí,

               —

               kultúrnych výmen a

               —

               výmen akademických pracovníkov vysokých škôl.

         Článok 18
   Rozvojová spolupráca s tretími krajinami
   Strany súhlasia s výmenou informácií o základných líniách rozvojovej pomoci so zámerom zaviesť pravidelný dialóg o cieľoch týchto základných línií a o príslušných programoch rozvojovej pomoci v tretích krajinách. Budú študovať, do akého rozsahu je podstatnejšia spolupráca únosná, v súlade so svojou príslušnou legislatívou a podmienkami používanými na implementáciu týchto programov.
   Článok 19
   Spoločný výbor
   1.   Strany založia podľa tejto dohody spoločný výbor zložený zo zástupcov členov Rady Európskej únie a zástupcov Európskej komisie na jednej strane a zástupcov Kórejskej republiky na strane druhej. Konzultácie sa budú vo výbore konať, aby sa uľahčila implementácia dohody a naplnenie jej ďalších všeobecných zámerov.
   2.   Spoločný výbor:

               —

               zabezpečuje, aby dohoda riadne fungovala,

               —

               študuje rozvoj obchodu a spolupráce medzi oboma stranami,

               —

               hľadá vhodné metódy zabraňovania problémom, ktoré môžu vzniknúť v oblastiach, ktoré zahŕňa táto dohoda,

               —

               hľadá spôsoby rozvoja a diverzifikácie obchodu,

               —

               umožní výmenu stanovísk a vypracovanie odporúčaní k akejkoľvek otázke spoločného záujmu, ktorá sa vzťahuje na obchod a spoluprácu, vrátane budúcich aktivít a zdrojov, ktoré sú k dispozícii,

               —

               vypracúva odporúčania vhodné na podporu rozšírenia obchodu a spolupráce, berúc do úvahy potrebu koordinovať navrhované opatrenia.

         3.   Spoločný výbor sa obvykle schádza raz ročne, striedavo v Bruseli a Soule. Mimoriadne zasadnutia výboru sa konajú na žiadosť ktorejkoľvek strany. Spoločnému výboru striedavo predsedá každá zo strán.
   4.   Spoločný výbor môže vytvoriť špecializované podvýbory, aby mu pomáhali pri uskutočňovaní jeho úloh. Tieto podvýbory budú podrobne informovať spoločný výbor na každom z jeho zasadnutí o svojej činnosti.
   Článok 20
   Vymedzenie pojmu
   Na účely tejto dohody termín „strany“ znamená Európske spoločenstvo alebo jeho členské štáty, alebo Európske spoločenstvo a jeho členské štáty v súlade s príslušnými kompetenciami na jednej strane a Kórejskou republikou na strane druhej.
   Článok 21
   Nadobudnutie a lehota platnosti
   1.   Táto dohoda vstupuje do platnosti prvým dňom mesiaca, ktorý nasleduje po dátume, v ktorom si strany vzájomne oznámili ukončenie právnych postupov, ktoré sú nevyhnutné na tento účel.
   2.   Táto dohoda sa uzatvára na obdobie piatich rokov. Dohoda sa automaticky každoročne predĺži, pokiaľ žiadna zo strán neoznámi písomne vypovedanie zmluvy šesť mesiacov pred dátumom uplynutia platnosti zmluvy.
   Článok 22
   Oznámenia
   Oznámenia urobené v súlade s článkom 21 sa podávajú Generálnemu sekretariátu Rady Európskej únie a Ministerstvu zahraničných vecí Kórejskej republiky.
   Článok 23
   Nevykonávanie tejto dohody
   Ak sa jedna zo zmluvných strán nazdáva, že druhá strana nebola schopná splniť záväzok podľa tejto dohody, môže prijať primerané opatrenia. Predtým než tak vykoná, s výnimkou zvlášť naliehavej situácie, poskytne druhej strane všetky dôležité informácie, ktoré sa požadujú na dôkladné prešetrenie situácie s ohľadom na hľadanie riešenia, ktoré je prijateľné pre obe strany. Pri voľbe opatrení budú mať prioritu také opatrenia, ktoré najmenej narušujú vykonávanie tejto dohody. Tieto opatrenia sa okamžite oznámia druhej strane a budú predmetom konzultácií, ak o to druhá strana požiada.
   Článok 24
   Budúci vývoj
   Po vzájomnom súhlase môžu strany rozšíriť túto dohodu v snahe zvýšiť úroveň spolupráce a doplniť ju prostredníctvom dohôd o špecifických oblastiach alebo činnostiach.
   S ohľadom na implementáciu tejto dohody ktorákoľvek zo strán môže predložiť odporúčania na rozšírenie rozsahu spolupráce, berúc do úvahy skúsenosti získané jej uplatňovaním.
   Článok 25
   Vyhlásenia a príloha
   Spoločné vyhlásenia a príloha k tejto dohode tvoria jej neoddeliteľnú súčasť.
   Článok 26
   Teritoriálna oblasť platnosti
   Táto dohoda sa vzťahuje na jednej strane na územia, na ktorých sa uplatňuje Zmluva o založení Európskeho spoločenstva, na základe podmienok, ktoré sú uvedené v danej zmluve, a na strane druhej na územie Kórejskej republiky.
   Článok 27
   Autentické texty
   Táto dohoda sa vyhotovila dvojmo v anglickom, dánskom, fínskom, francúzskom, gréckom, holandskom, nemeckom, portugalskom, španielskom, švédskom, talianskom a kórejskom jazyku, pričom každý text je rovnako autentický.

      EN FE DE LO CUAL, los plenipotenciarios abajo firmantes suscriben el presente Acuerdo marco.
      TIL BEKRAEFTELSE HERAF har undertegnede befuldmægtigede underskrevet denne rammeaftale.
      ZU URKUND DESSEN haben die unterzeichneten Bevollmächtigten ihre Unterschriften unter dieses Rahmenabkommen gesetzt.
      ΣE ΠΊΣΤΩΣΗ ΤΩΝ ΑΝΩΤΈΡΩ, οι υπογράφοντες πληρεξούσιοι έJεσαν την υπογραφή τους κάτω από την παρούσα συμφωνία-πλαίσιο.
      IN WITNESS WHEREOF the undersigned Plenipotentiaries have signed this Framework Agreement.
      EN FOI DE QUOI, les plénipotentiaires soussignés ont apposé leur signature au bas du présent accord-cadre.
      IN FEDE DI CHE, i plenipotenziari sottoscritti hanno apposto le loro firme in calce al presente accordo quadro.
      TEN BLIJKE WAARVAN de ondergetekende gevolmachtigden hun handtekening onder deze kaderovereenkomst hebben gesteld.
      EM FÉ DO QUE, os plenipotenciários abaixo assinados apuseram as suas assinaturas no final do presente acordo-quadro.
      TÄMÄN VAKUUDEKSI jäljempänä mainitut allekirjoittaneet täysivaltaiset edustajat ovat allekirjoittaneet tämän puitesopimuksen.
      TILL BEVIS härpå har undertecknade befullmäktigade ombud undertecknat detta ramavtal.

      Hecho en Luxemburgo, el veintiocho de octubre de mil novecientos noventa y seis.
      Udfærdiget i Luxembourg den otteogtyvende oktober nitten hundrede og seksoghalvfems.
      Geschehen zu Luxemburg am achtundzwanzigsten Oktober neunzehnhundertsechsundneunzig.
      Έγινε στο Λουξεμβούου, στις είκοσι οκτύ Οκτωβρίου χίλια εννιακόσια ενενήντα έξι.
      Done at Luxembourg on the twenty-eighth day of October in the year one thousand nine hundred an ninety-six.
      Fait à Luxembourg, le vingt-huit octobre mil neuf cent quatre-vingt-seize.
      Fatto a Lussemburgo, addi ventotto ottobre millenovecentonovantasei.
      Gedaan te Luxemburg, de achtentwintigste oktober negentienhonderd zesennegentig.
      Feito no Luxemburgo, em vinte e oito de Outubro de mil novecentos e noventa e seis.
      Tehty Luxemburgissa kahdentenakymmenentenäkahdeksantena päivänä lokakuuta vuonna tuhatyhdeksänsataayhdeksänkymmentäkuusi.
      Som skedde i Luxemburg den tjugoåttonde oktober nittonhundranittiosex.

         POUR LA ROYAUME DE BELGIQUE
         VOOR HET KONINKRIJK BELGIë
         FÜR DAS KÖNIGREICH BELGIEN

         Cette signature engage également la Communauté française, la Communauté flamande, la Communauté garmanophone, la Région wallonne, la Région flamande et la Région de Bruxelles-Capitale.
         Deze handtekening verbindt eveneens de Vlaamse Gemeenschap, de Franse Gemeenschap, de Duitstalige Gemeenschap, het Vlaamse Gewest, het Waalse Gewest en het Brussels Hoofdstedelijke Gewest.
         Diese Unterschrift verbindet zugleich die Deutschsprachige Gemeinschaft, die Flämische Gemeinschaft, die Wallonische Region, die Flämische Region und die Region Brüssel-Hauptstadt.
         FOR KONGERIGET DANMARK

         FÜR DIE BUNDESREPUBLIK DEUTSCHLAND

         ΓΙΑ THN ΕΛΛΗΝIKH ΔΗMOKPATIA

         POR EL REINO DE ESPAŇA

         POUR LA RÉPUBLIQUE FRANÇAISE

         THAR CEANN NA hÉIREANN
         FOR IRELAND

         PER LA REPUBBLICA ITALIANA

         POUR LE GRAND-DOUCHÉ DE LUXEMBOURG

         VOOR HET KONINKRIJK DER NEDERLANDEN

         FÜR DIE REPUBLIK ÖSTERREICH

         PELA REPÚBLICA PORTUGUESA

         SUOMEN TASAVALLAN PUOLESTA
         FÖR REPUBLIKEN FINLAND

         FÖR KONUNGARIKET SVERIGE

         FOR THE UNITED KINGDOM OF GREAT BRITAIN AND NORTHERN IRELAND

         POR LA COMUNIDAD EUROPEA
         FOR DET EUROPÆISKE FÆLLESSKAB
         FÜR DIE EUROPÄISCHE GEMEINSCHAFT
         ΓΙΑ THN EYΡΩΠΑΪΚH KOINOTHTA
         FOR THE EUROPEAN COMMUNITY
         POUR LA COMMUNAUTÉ EUROPÉENNE
         PER LA COMUNITÀ EUROPEA
         VOOR DE EUROPESE GEMEENSCHAP
         PELA COMUNIDADE EUROPEIA
         EUROOPAN YHTEISÖN PUOLESTA
         FÖR EUROPEISKA GEMENSKAPEN

      (1)  Pre Kórejskú republiku s výnimkou Zákona o agrochemickom riadení, ktorý vstúpi do platnosti od 1. januára 1997, a Zákona o semenárskom priemysle (a Zákona o ochrane zemepisných indikácií) do 1. júla 1998, s výhradou jeho zákonodarného postupu.


title: 2010/299/: Rozhodnutie Komisie z  21. mája 2010 , ktorým sa zrušuje rozhodnutie 2002/627/ES, ktorým sa zriaďuje Európska skupina regulátorov pre elektronické komunikačné siete a služby  (Text s významom pre EHP)

text:
               26.5.2010

               SK

               Úradný vestník Európskej únie

               L 127/18

         ROZHODNUTIE KOMISIE
   z 21. mája 2010,
   ktorým sa zrušuje rozhodnutie 2002/627/ES, ktorým sa zriaďuje Európska skupina regulátorov pre elektronické komunikačné siete a služby
   (Text s významom pre EHP)
   (2010/299/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   keďže:

               (1)

               Po vytvorení regulačného rámca pre elektronické komunikačné siete a služby v roku 2002 v súlade so smernicami Európskeho parlamentu a Rady 2002/21/ES zo 7. marca 2002 o spoločnom regulačnom rámci pre elektronické komunikačné siete a služby (rámcová smernica) (1), 2002/19/ES zo 7. marca 2002 o prístupe a prepojení elektronických komunikačných sietí a príslušných zariadení (prístupová smernica) (2), 2002/20/ES zo 7. marca 2002 o oprávnení pre elektronické komunikačné siete a služby (smernica o oprávnení) (3) a 2002/22/ES zo 7. marca 2002 o univerzálnej službe a právach užívateľov týkajúcich sa elektronických komunikačných sietí a služieb (smernica univerzálnej služby) (4) Komisia prijala rozhodnutie 2002/627/ES (5), ktorým sa zriaďuje Európska skupina regulátorov pre elektronické komunikačné siete a služby (European Regulators Group, ďalej len „ERG“).

               (2)

               Skupina ERG prispela k jednotnému regulačného postupu uľahčením spolupráce medzi národnými regulačnými orgánmi a medzi národnými regulačnými orgánmi a Komisiou a poskytnutím medzičlánku, ktorý Komisii radí a pomáha v oblasti elektronických komunikácií.

               (3)

               Regulačný rámec pre elektronickú komunikáciu z roku 2002 bol zmenený a doplnený smernicou Európskeho parlamentu a Rady 2009/140/ES (6) a smernicou Európskeho parlamentu a Rady 2009/136/ES (7) a bol doplnený nariadením Európskeho parlamentu a Rady (ES) č. 1211/2009 z 25. novembra 2009, ktorým sa zriaďuje Orgán európskych regulátorov pre elektronické komunikácie (BEREC) a jeho úrad (8).

               (4)

               Podľa nariadenia (ES) č. 1211/2009 v revidovanom rámci úloha pôvodne vykonávaná ERG je posilnená a má väčšie uznanie prostredníctvom vytvorenia BEREC a posilnenou účasťou na vytvorení regulačnej politiky, ako aj mechanizmu na zaistenie jednotného uplatňovania pravidiel v členských štátoch. Podľa uvedeného nariadenia by BEREC predovšetkým mal nahradiť ERG a fungovať ako výhradné fórum spolupráce medzi národnými regulačnými orgánmi a medzi národnými regulačnými orgánmi a Komisiou pri vykonávaní ich povinností vyplývajúcich z regulačného rámca EÚ.

               (5)

               Rozhodnutie 2002/627/ES by sa preto malo zrušiť,

         PRIJALA TOTO ROZHODNUTIE:
   Jediný článok
   Rozhodnutie 2002/627/ES sa týmto zrušuje s účinnosťou od 1. júna 2010.

      V Bruseli 21. mája 2010

            Za Komisiu

            predseda

         José Manuel BARROSO

      (1)  Ú. v. ES L 108, 24.4.2002, s. 33.

      (2)  Ú. v. ES L 108, 24.4.2002, s. 7.

      (3)  Ú. v. ES L 108, 24.4.2002, s. 21.

      (4)  Ú. v. ES L 108, 24.4.2002, s. 51.

      (5)  Ú. v. ES L 200, 30.7.2002, s. 38.

      (6)  Ú. v. EÚ L 337, 18.12.2009, s. 37.

      (7)  Ú. v. EÚ L 337, 18.12.2009, s. 11.

      (8)  Ú. v. EÚ L 337, 18.12.2009, s. 1.


title: Rozhodnutie Rady z 19. marca 1998 o podieľaní sa na nákladoch na prípravu filmových predlôh jednotného formátu pre povolenia na pobyt

text:
Dôležité právne oznámenie

|

31998D0243

Úradný vestník L 099 , 31/03/1998 S. 0001 - 0001

		Rozhodnutie Radyz 19. marca 1998o podieľaní sa na nákladoch na prípravu filmových predlôh jednotného formátu pre povolenia na pobyt(98/243/SVV)RADA EURÓPSKEJ ÚNIE,so zreteľom na Zmluvu o Európskej únii, a najmä na jej článok K.8 ods. 2 druhý odsek druhá zarážka,so zreteľom na jednotnú akciu zo 16. decembra 1996 prijatú Radou na základe článku K.3 Zmluvy o Európskej únii, ktorá sa týka jednotného formátu pre povolenia na pobyt [1], a najmä na jej článok 2 ods. 1,keďže prijatie technických špecifikácií, uvedených v článku 2 ods. 1 spomenutej jednotnej akcie Radou, predpokladá vytvorenie filmových predlôh jednotného formátu pre povolenia na pobyt;keďže Holandské kráľovstvo vyhlasovalo svoju ochotu pripraviť filmové predlohy v mene ostatných členských štátoch;keďže na nákladoch na prípravu filmových predlôh, ktoré vznikli Holandskému kráľovstvu, sa musia podieľať členské štáty,ROZHODLA TAKTO:Článok 1Týmto sa v mene členských štátov splnomocňuje Holandské kráľovstvo na prípravu filmových predlôh jednotného formátu pre povolenia na pobyt.Článok 2Celkové náklady na prípravu filmových predlôh jednotného formátu pre povolenia na pobyt, ktoré sa rovnajú 124667 ECU, budú financované z príspevkov členských štátov. Finančný príspevok, ktorý má byť vyplatený jednotlivým členským štátom, sa vypočíta na základe podielu jeho hrubého národného produktu na celkovom súčte hrubých národných produktov členských štátov, ktorý slúži ako základ na financovanie všeobecného rozpočtu Európskych spoločenstiev za rok 1997 [2]. "Hrubý národný produkt" v zmysle tohto článku je definovaný smernicou Rady 89/130/EHS, Euratom z 13. februára 1989 o harmonizácii zostavovania hrubého národného produktu v trhových cenách [3].Článok 3Toto rozhodnutie nadobúda účinnosť dňom jeho uverejnenia v úradnom vestníku.V Bruseli 19. marca 1998Za RadupredsedaJ. Straw[1] Ú. v. ES L 7, 10.1.1997, s. 1.[2] Ú. v. ES L 44, 14.2.1997, s. 127.[3] Ú. v. ES L 49, 21.2.1989, s. 26.--------------------------------------------------


title: 2009/3/ES: Rozhodnutie Komisie z  18. decembra 2008 , ktorým sa v Spoločenstve ustanovujú rezervy vakcín proti africkému moru koní

text:
               6.1.2009

               SK

               Úradný vestník Európskej únie

               L 2/9

      ROZHODNUTIE KOMISIE

   z 18. decembra 2008,
   ktorým sa v Spoločenstve ustanovujú rezervy vakcín proti africkému moru koní
   (2009/3/ES)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na rozhodnutie Rady 90/424/EHS z 26. júna 1990 o výdavkoch na veterinárnom úseku (1), a najmä na jeho článok 6 ods. 2 a článok 8,
   so zreteľom na smernicu Rady 92/35/EHS z 29. apríla 1992, ktorou sa stanovujú pravidlá kontroly a opatrenia na boj s africkým morom koní (2), a najmä na jej článok 12,
   keďže:

               (1)

               Africký mor koní (AMK) je článkonožcami prenášaná choroba postihujúca koňovité prevažne v subsaharskej Afrike. Táto choroba sa občas rozšírila mimo Afriky až do Indie, ale takisto do severnej Afriky a na Iberský polostrov a medzi tieto oblasti. Túto chorobu zapríčiňuje orbivírus podobný vírusu, ktorý je príčinou katarálnej horúčky oviec. Avšak na rozdiel od katarálnej horúčky oviec u oviec a hovädzieho dobytka AMK je pre kone takmer vždy smrteľný.

               (2)

               Neutralizáciou vírusu bolo zistených deväť antigénne rozdielnych sérotypov vírusu AMK, ale krížová reakcia, ktorá sa používa pri výrobe vakcíny, sa spozorovala medzi sérotypmi 1 a 2, 3 a 7, 5 a 8, 6 a 9.

               (3)

               Neprestávajúca cirkulácia vírusu katarálnej horúčky oviec v niektorých členských štátoch je dostatočným dôkazom stálej prítomnosti príslušných vektorov v postihnutých oblastiach. Vírus AMK a katarálnej horúčky oviec sa prenáša tým istým vektorom, rodom Culicoides, a preto riziko zavlečenia vírusu do členských štátov nie je zanedbateľné. Oblasti Spoločenstva postihnuté katarálnou horúčkou oviec sú takisto kľúčovými oblasťami chovu cenných populácií koní, ktoré sú týmto osobitne ohrozené AMK.

               (4)

               V článku 6 ods. 1 písm. d) smernice 92/35/EHS sa ustanovuje včasné použitie vakcín v prípade výskytu AMK. V súlade s článkom 9 ods. 2 uvedenej smernice Komisia môže rozhodnúť o vykonávaní systematického očkovania koňovitých proti AMK, avšak žiadna vakcína proti AMK sa vo farmaceutickom priemysle v členským štátoch nevyrába ani nie je v Európe registrovaná medzinárodným výrobcom.

               (5)

               Vďaka významnej podpore Spoločenstva Španielsku, Portugalsku a neskôr Maroku bolo ohnisko choroby v uvedenom ekosystéme zlikvidované v rokoch 1987 – 1991 a od roku 1993 sú všetky členské štáty Európskej únie v súlade s podmienkami pre krajinu bez výskytu AMK podľa kritérií stanovených v právnych predpisoch Spoločenstva.

               (6)

               V kapitole 12.1 Zdravotného kódexu suchozemských zvierat (Terrestrial Animal Health Code, ďalej len „kódex“) Medzinárodnej organizácie pre zdravie zvierat (OIE) (3) sa okrem iného ustanovujú pravidlá premiestňovania vakcinovaných alebo séropozitívnych koňovitých a uvádzajú sa v nej usmernenia, ktoré treba dodržiavať s cieľom udržať alebo opätovne získať status krajiny bez výskytu choroby po výskyte ohniska.

               (7)

               V prípade, že v Európskom liekopise nie je k dispozícii osobitná monografia vakcín proti AMK, jedinou dostupnou a autentickou normou pre živé oslabené vakcíny proti AMK je opis vakcíny vyrábanej spoločnosťou Onderstepoort Biological Products Ltd (OBP) v južnej Afrike, ktorý je uvedený v kapitole 2.5.1 Príručky diagnostických testov a vakcín pre suchozemské zvieratá (Manual of Diagnostic Tests and Vaccines for Terrestrial Animals) (4).

               (8)

               S prihliadnutím na skúsenosti s vakcináciou proti katarálnej horúčke oviec v členských štátoch je v záujme toho, aby sa predišlo zavlečeniu predtým nezistených sérotypov do ekosystému, potrebné vytvoriť kapacity na to, aby sa v prípade núdze používali monovalentné vakcíny obsahujúce len už prevládajúci sérotyp alebo sérotyp priamo ohrozujúci daný región. OBP disponuje technológiou na výrobu vhodných monovalentných oslabených vakcín zo siedmich sérotypov obsiahnutých v bežne vyrábaných tri- a tetravalentných oslabených živých vakcínach na kombinované následné použitia v endemických podmienkach, ktoré sú účinné proti všetkým deviatim sérotypom vírusu AMK.

               (9)

               OBP je teda v zmysle článku 123 ods. 3 nariadenia Komisie (ES) č. 2342/2002 z 23. decembra 2002, ktorým sa ustanovujú podrobné pravidlá na vykonávanie nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), jediným potenciálnym dodávateľom s požadovanými kapacitami na dodávanie účinných vakcín proti AMK, ktoré sú v súlade s medzinárodnými normami.

               (10)

               V manuáli OIE sa uvádza predĺžené obdobie stability, pokiaľ sa lyofilizovaná vakcína skladuje pri teplote 4 °C – 8 °C, avšak komerčne zaručená trvanlivosť je stanovená na 2 roky. Z tohto dôvodu by sa rozhodnutie o obnovení zásob vakcíny malo prijať v primeranom čase pred skončením trvanlivosti a so zohľadnením epidemiologickej situácie a možného vývoja nových vakcín.

               (11)

               Na základe skúsenosti s inými rezervami vakcín v Spoločenstve a so zohľadnením skutočnosti, že v prípade AMK úplná počiatočná vakcinačná kampaň pozostáva z prvého podania vakcíny, po ktorom nasleduje preočkovanie, na prvú núdzovú reakciu by malo stačiť 100 000 dávok každého zo siedmich oslabených sérotypov.

               (12)

               Na ochranu vnímavých koňovitých je preto vhodné ustanoviť rezervy vakcín proti AMK v Spoločenstve a umožniť ich núdzové použitie v členských štátoch alebo v epidemiologicky relevantných susedných tretích krajinách, ktoré z hľadiska AMK predstavujú pre členské štáty osobitné riziko.

               (13)

               Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

         ROZHODLA TAKTO:
   Článok 1
   1.   Na účely núdzového použitia Spoločenstvo prijme opatrenia na zakúpenie 100 000 dávok lyofilizovaných monovalentných oslabených živých vakcín spolu s príslušnými riedidlami proti sérotypom 1, 2, 3, 4, 6, 7 a 8 afrického moru koní.
   2.   Opatrenia stanovené v odseku 1 zahŕňajú dodanie a uskladnenie všetkých 700 000 dávok lyofilizovaných vakcín a bezodkladné zaslanie konkrétnych vakcín na určité miesto v Európskej únii alebo v jej epidemiologicky relevantnom priamom susedstve, ktoré v prípade núdze určí Európska komisia.
   Článok 2
   Náklady na opatrenia uvedené v článku 1 sú maximálne 500 000 EUR na obdobie dvoch rokov.
   Článok 3
   V záujme naplnenia cieľov uvedených v článkoch 1 a 2 Komisia uzavrie na roky 2009 a 2010 dodávateľskú zmluvu so spoločnosťou Onderstepoort Biological Products Ltd (OBP) v Južnej Afrike o:

               —

               zásobovaní vakcínami uvedenými v článku 1 ods. 1 a ich uskladnení,

               —

               dodaní vakcín spolu s riedidlami v súlade s článkom 1 ods. 2 a

               —

               podrobnostiach o likvidácii vakcín po skončení ich trvanlivosti.

      V Bruseli 18. decembra 2008

            Za Komisiu

         Androulla VASSILIOU

            členka Komisie

      (1)  Ú. v. ES L 224, 18.8.1990, s. 19.

      (2)  Ú. v. ES L 157, 10.6.1992, s. 19.

      (3)  http://www.oie.int/eng/normes/mcode/en_chapitre_1.12.1.htm

      (4)  http://www.oie.int/eng/normes/mmanual/2008/pdf/2.05.01_AHS.pdf

      (5)  Ú. v. ES L 357, 31.12.2002, s. 1.


title: 2010/158/: Rozhodnutie Komisie zo 16. marca 2010 o určitých dočasných ochranných opatreniach v súvislosti s vysokopatogénnou vtáčou chrípkou podtypu H5N1 u hydiny v Rumunsku [oznámené pod číslom K(2010) 1862] (Text s významom pre EHP)

text:
               17.3.2010

               SK

               Úradný vestník Európskej únie

               L 67/10

         ROZHODNUTIE KOMISIE
   zo 16. marca 2010
   o určitých dočasných ochranných opatreniach v súvislosti s vysokopatogénnou vtáčou chrípkou podtypu H5N1 u hydiny v Rumunsku
   [oznámené pod číslom K(2010) 1862]
   (Text s významom pre EHP)
   (2010/158/EÚ)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 89/662/EHS z 11. decembra 1989 o veterinárnych kontrolách v obchode vo vnútri Spoločenstva s cieľom dobudovania vnútorného trhu (1), a najmä na jej článok 9 ods. 3
   so zreteľom na smernicu Rady 90/425/EHS z 26. júna 1990 týkajúcu sa veterinárnych a zootechnických kontrol uplatňovaných v obchode vnútri Spoločenstva s určitými živými zvieratami a výrobkami s ohľadom na vytvorenie vnútorného trhu (2), a najmä na jej článok 10 ods. 3,
   so zreteľom na nariadenie Európskeho parlamentu a Rady (ES) č. 998/2003 z 26. mája 2003 o veterinárnych požiadavkách uplatniteľných na nekomerčné premiestňovanie spoločenských zvierat, a ktorým sa mení a dopĺňa smernica Rady 92/65/EHS (3), a najmä na prvý odsek jeho článku 18,
   keďže:

               (1)

               Vtáčia chrípka je infekčná vírusová choroba u vtákov vrátane hydiny. Infekcia domácej hydiny vírusmi vtáčej chrípky spôsobuje dve hlavné formy tejto choroby, ktoré sa rozlišujú podľa ich virulencie. Nízkopatogénna forma sa prejavuje obyčajne iba miernymi príznakmi, zatiaľ čo vysokopatogénna forma spôsobuje veľmi vysokú úmrtnosť u väčšiny druhov hydiny. Uvedená choroba môže mať vážny dosah na ziskovosť chovu hydiny.

               (2)

               Vtáčia chrípka sa vyskytuje hlavne u vtákov, ale za určitých podmienok sa môže infekcia vyskytnúť aj u ľudí, i keď riziko je vo všeobecnosti veľmi nízke.

               (3)

               V prípade ohniska nákazy vtáčou chrípkou existuje riziko, že prenášač choroby sa môže rozšíriť do ostatných chovov hydiny a na voľne žijúce vtáky. Preto sa môže preniesť z jedného členského štátu do druhého členského štátu a do tretích krajín prostredníctvom obchodu so živými zvieratami alebo produktmi z nich a migráciou voľne žijúcich vtákov.

               (4)

               V smernici Rady 2005/94/ES z 20. decembra 2005 o opatreniach Spoločenstva na kontrolu vtáčej chrípky (4) sa stanovujú opatrenia na kontrolu nízkopatogénnych a vysokopatogénnych foriem vtáčej chrípky. V článku 16 uvedenej smernice sa stanovuje zriadenie ochranných pásiem, pásiem dozoru a ďalších pásiem s obmedzeným pohybom v prípade výskytu ohnísk vysokopatogénnej vtáčej chrípky.

               (5)

               V rozhodnutí Komisie 2006/415/ES zo 14. júna 2006 o určitých ochranných opatreniach v súvislosti s vysokopatogénnou vtáčou chrípkou podtypu H5N1 u hydiny v Spoločenstve (5) sa stanovujú dodatočné ochranné opatrenia, ktoré sa majú uplatňovať v členskom štáte s výskytom vysokopatogénneho vírusu vtáčej chrípky podtypu H5N1 s cieľom zabrániť rozšíreniu uvedenej choroby pri zohľadnení špecifickej epidemiológie tohto konkrétneho vírusového kmeňa.

               (6)

               V článku 4 rozhodnutia 2006/415/ES sa vyžaduje, aby členské štáty hneď po podozrení na výskyt ohniska vysokopatogénnej vtáčej chrípky podtypu H5N1 alebo jeho potvrdení stanovili vysokorizikovú oblasť založenú na ochranných pásmach a pásmach dozoru (oblasť A) a nízkorizikovú oblasť oddeľujúcu oblasť A od tých častí členského štátu s výskytom choroby, na ktorých sa daná choroba nevyskytuje (oblasť B). Uvedené oblasti sú na zozname v prílohe k uvedenému rozhodnutiu.

               (7)

               Rumunsko potvrdilo Komisii výskyt vysokopatogénnej vtáčej chrípky podtypu H5N1 na svojom území a prijalo vhodné opatrenia stanovené v rozhodnutí 2006/415/ES vrátane vytvorenia oblastí A a B.

               (8)

               Komisia teraz v spolupráci s Rumunskom preskúmala uvedené ochranné opatrenia a s uspokojením zistila, že hranice oblastí A a B stanovené príslušným orgánom v uvedenom členskom štáte sú v dostatočnej vzdialenosti od skutočného miesta potvrdeného ohniska.

               (9)

               Aby sa predišlo akýmkoľvek zbytočným prekážkam obchodu v rámci Únie a prijatiu neopodstatnených prekážok v obchode s tretími krajinami, je nevyhnutné urýchlene stanoviť zoznam oblastí A a B v Rumunsku na úrovni Únie.

               (10)

               Preto by mali byť až do ďalšieho stretnutia Stáleho výboru pre potravinový reťazec a zdravie zvierat tie oblasti A a B v Rumunsku, kde platia ochranné opatrenia stanovené v rozhodnutí 2006/415/ES, uvedené v zozname v tomto rozhodnutí a malo by sa stanoviť trvanie uvedenej regionalizácie.

               (11)

               Toto rozhodnutie bude preskúmané na ďalšom stretnutí Stáleho výboru pre potravinový reťazec a zdravie zvierat,

         PRIJALA TOTO ROZHODNUTIE:
   Článok 1
   V tomto rozhodnutí sa vymedzujú oblasti, v ktorých sa uplatňujú dočasné ochranné opatrenia stanovené v rozhodnutí 2006/415/ES, ako aj obdobie uplatňovania takýchto opatrení.
   Článok 2
   1.   Oblasť uvedená na zozname v časti A prílohy k tomuto rozhodnutiu sa považuje za vysokorizikovú oblasť (oblasť A), ako sa uvádza v článku 3 ods. 1 rozhodnutia 2006/415/ES.
   2.   Oblasť uvedená na zozname v časti B prílohy k tomuto rozhodnutiu sa považuje za nízkorizikovú oblasť (oblasť B), ako sa uvádza v článku 3 ods. 2 rozhodnutia 2006/415/ES.
   Článok 3
   Rozhodnutie je uplatniteľné do 17. apríla 2010.
   Článok 4
   Toto rozhodnutie je určené členským štátom.

      V Bruseli 16. marca 2010

            Za Komisiu

         John DALLI

            člen Komisie

      (1)  Ú. v. ES L 395, 30.12.1989, s. 13.

      (2)  Ú. v. ES L 224, 18.8.1990, s. 29

      (3)  Ú. v. EÚ L 146, 13.6.2003, s. 1.

      (4)  Ú. v. EÚ L 10, 14.1.2006, s. 16.

      (5)  Ú. v. EÚ L 164, 16.6.2006, s. 51.

      PRÍLOHA

         ČASŤ A

      Oblasť A uvedená v článku 2 ods. 1:

                  ISO kód krajiny

                  Členský štát

                  Oblasť A

                  Dátum ukončenia platnosti

                  Kód

                  Názov

                  RO

                  Rumunsko

                  00038

                  Oblasť zahŕňa:

                  17.4.2010

                  Ochranné pásmo:
                  Letea

                  Pásmo dozoru:

                              C.A. Rosetti

                              Sfiștofca

                              Cardon

         ČASŤ B

      Oblasť B uvedená v článku 2 ods. 2:

                  ISO kód krajiny

                  Členský štát

                  Oblasť B

                  Dátum ukončenia platnosti

                  Kód

                  Názov

                  RO

                  Rumunsko

                  00038

                  Oblasti okresu Tulcea iné ako tie, ktoré sú uvedené v oblasti A

                  17.4.2010


title: 2012/583/EÚ: Rozhodnutie Európskeho parlamentu z  10. mája 2012 o účtovnej závierke Európskej agentúry pre bezpečnosť sietí a informácií za rozpočtový rok 2010

text:
               17.10.2012

               SK

               Úradný vestník Európskej únie

               L 286/228

         ROZHODNUTIE EURÓPSKEHO PARLAMENTU
   z 10. mája 2012
   o účtovnej závierke Európskej agentúry pre bezpečnosť sietí a informácií za rozpočtový rok 2010
   (2012/583/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej agentúry pre bezpečnosť sietí a informácií za rozpočtový rok 2010,

               —

               so zreteľom na správu Dvora audítorov o overení ročnej účtovnej závierky Európskej agentúry pre bezpečnosť sietí a informácií za rozpočtový rok 2010 spolu s odpoveďami agentúry (1),

               —

               so zreteľom na odporúčanie Rady z 21. februára 2012 (06083/2012 – C7-0051/2012),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (ES) č. 460/2004 z 10.marca 2004, ktorým sa zriaďuje Európska agentúra pre bezpečnosť sietí a informácií (3), a najmä na jeho článok 17,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (4), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu (A7-0136/2012),

               1.

               schvaľuje účtovnú závierku Európskej agentúry pre bezpečnosť sietí a informácií za rozpočtový rok 2010;

               2.

               poveruje svojho predsedu, aby postúpil toto rozhodnutie výkonnému riaditeľovi Európskej agentúry pre bezpečnosť sietí a informácií, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 366, 15.12.2011, s. 15.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 77, 13.3.2004, s. 1.

      (4)  Ú. v. ES L 357, 31.12.2002, s. 72.


title: Rozhodnutie Rady z 10. októbra 1994 o spoločnej pozícií definovanej na základe článku J.2 Zmluvy Európskej únie a týkajúcej sa obmedzenia hospodárskych a finančných vzťahov s územím Republiky Bosna a Hercegovina pod kontrolou bosnianskosrbských ozbrojených síl

text:
Dôležité právne oznámenie

|

31994D0672

Úradný vestník L 266 , 15/10/1994 S. 0010 - 0010 Fínske špeciálne vydanie: Kapitola 18 Zväzok 1 S. 0006  Švédske špeciálne vydanie: Kapitola 18 Zväzok 1 S. 0006

		Rozhodnutie Radyz 10. októbra 1994o spoločnej pozícií definovanej na základe článku J.2 Zmluvy Európskej únie a týkajúcej sa obmedzenia hospodárskych a finančných vzťahov s územím Republiky Bosna a Hercegovina pod kontrolou bosniansko-srbských ozbrojených síl(94/672/SZBP)RADA EURÓPSKEJ ÚNIE,so zreteľom na Zmluvu o Európskej únii, a najmä na jej článok J.2,so zreteľom na rezolúciu 942 (1994) prijatú Radou bezpečnosti Organizácie Spojených národov 23. septembra 1994,ROZHODLA TAKTO:Článok 1Hospodárske a finančné vzťahy s územím Republiky Bosna a Hercegovina pod kontrolou bosnianskosrbských ozbrojených síl sa obmedzujú v súlade s príslušnými ustanoveniami rezolúcie 942 (1994) prijatou Radou bezpečnosti Organizácie Spojených národov 23. septembra 1994.Článok 2Toto rozhodnutie sa uverejní v úradnom vestníku.V Luxemburgu 10. októbra 1994Za RadupredsedaTh. Waigel--------------------------------------------------


title: Rozhodnutie rady z 25. júna a 23. septembra 2002, ktorým sa mení a dopĺňa Akt o priamych a všeobecných voľbách poslancov Európskeho parlamentu, pripojený k rozhodnutiu 76/787/ESUO, EHS, Euratom

text:
Avis juridique important

|

32002D0772

Official Journal L 283 , 21/10/2002 P. 0001 - 0004

ROZHODNUTIE RADYz 25. júna a 23. septembra 2002,ktorým sa mení a dopĺňa Akt o priamych a všeobecných voľbách poslancov Európskeho parlamentu, pripojený k rozhodnutiu 76/787/ESUO, EHS, Euratom(2002/772/ES, Euratom)RADA EURÓPSKEJ ÚNIE,so zreteľom na Zmluvu o založení Európskeho spoločenstva, najmä na jej článok 190 ods. 4,so zreteľom na Zmluvu o založení Európskeho spoločenstva pre atómovú energiu, najmä na jej článok 108 ods. 3 a 4,so zreteľom na návrh Európskeho parlamentu[1],so zreteľom na súhlas Európskeho parlamentu[2],keďže:(1) Akt o priamych a všeobecných voľbách poslancov Európskeho parlamentu by mal byť zmenený a doplnený tak, aby umožňoval voľbu členov priamym všeobecným hlasovaním v súlade so zásadami spoločnými pre všetky členské štáty, a súčasne ponechal členským štátom možnosť uplatňovať svoje vnútroštátne ustanovenia pre aspekty neupravené týmto rozhodnutím;(2) aby sa zlepšila zrozumiteľnosť aktu, zmeneného a doplneného týmto rozhodnutím, jeho ustanovenia by mali byť prečíslované tak, aby tvorili jasnejší ucelený text,USTANOVILA nasledujúce ustanovenia, ktoré odporúča členským štátom prijať v súlade s ich príslušnými ústavnými predpismi.Článok 1Akt o priamych a všeobecných voľbách poslancov Európskeho parlamentu, pripojený k rozhodnutiu Rady 76/787/ESUO, EHS, Euratom[3] (ďalej len "akt z roku 1976") sa mení a dopĺňa v súlade s týmto článkom.1. V akte z roku 1976 sa slová "poslanec" alebo "poslanec Európskeho parlamentu" nahrádzajú slovami "člen Európskeho parlamentu".2. Článok 1 sa nahrádza takto:"Článok 11. V každom členskom štáte sú poslanci Európskeho parlamentu volení systémom pomerného zastúpenia, a to na základe zoznamu alebo jedného prenosného hlasu.2. Členské štáty môžu povoliť hlasovanie na základe systému preferenčných hlasov, ktorého podrobnosti upravia.3. Voľby sú všeobecné, priame, slobodné, s tajným hlasovaním."3. Článok 2 sa nahrádza nasledujúcimi článkami:"Článok 2Každý členský štát môže v súlade so svojou osobitou vnútroštátnou situáciou určiť volebné obvody pre voľby do Európskeho parlamentu alebo rozdeliť svoju volebnú oblasť iným spôsobom bez toho, aby tým ovplyvnil pomerný charakter hlasovacieho systému.Článok 2AČlenské štáty môžu určiť minimálny prah pre rozdelenie mandátov. Na celoštátnej úrovni tento prah nesmie presiahnuť 5 percent odovzdaných hlasov.Článok 2BKaždý členský štát môže určiť strop pre výdavky na kampaň kandidátov."4. Článok 3 sa mení a dopĺňa takto:a) odsek 1 sa vypúšťa a odseky 2 a 3 sa označia ako odseky 1 a 2;b) v novom odseku 1 sa slová "Toto päťročné obdobie" nahrádzajú slovami "Päťročné obdobie, na ktoré sú zvolení členovia Európskeho parlamentu";c) v novom odseku 2 sa odkaz "v odseku 2" nahrádza odkazom "v odseku 1".5. Článok 4 ods. 2 sa nahrádza takto:"2. Členovia Európskeho parlamentu požívajú výsady a imunity, ktoré im prináležia podľa Protokolu z 8. apríla 1967 o výsadách a imunitách Európskych spoločenstiev."6. Článok 5 sa ruší.7. Článok 6 sa mení a dopĺňa takto:a) v odseku 1:i) na konci tretej zarážky sa dopĺňajú slová "alebo súdu prvého stupňa";ii) medzi súčasnú tretiu a štvrtú zarážku sa vkladá táto zarážka:"- člena Rady guvernérov Európskej centrálnej banky,";iii) medzi súčasnú štvrtú a piatu zarážku sa vkladá táto zarážka:"- ombudsmana Európskych spoločenstiev,";iv) v súčasnej piatej zarážke sa vypúšťajú slová "člena Poradného výboru Európskeho spoločenstva uhlia a ocele a";v) v súčasnej šiestej zarážke sa vypúšťajú slová "Európskeho spoločenstva uhlia a ocele,";vi) súčasná ôsma zarážka sa nahrádza takto:"- činného úradníka alebo zamestnanca orgánov Európskych spoločenstiev alebo k nim pripojených špecializovaných subjektov alebo Európskej centrálnej banky.";b) za odsekom 1 sa vkladá nasledujúci odsek a súčasné odseky 2 a 3 sa označia ako odseky 3 a 4:"2. Od volieb do Európskeho parlamentu v roku 2004 je funkcia člena Európskeho parlamentu nezlučiteľná s funkciou poslanca národného parlamentu.Ako výnimka z tohto pravidla a bez toho, aby bolo dotknuté uplatňovanie odseku 3:- poslanci Írskeho národného parlamentu, ktorí sú volení do Európskeho parlamentu v nasledujúcich voľbách, môžu vykonávať dvojitý mandát až do nových volieb do Írskeho národného parlamentu, pričom odvtedy sa bude uplatňovať prvý pododsek tohto odseku,- poslanci Parlamentu Spojeného kráľovstva, ktorí sú zároveň členmi Európskeho parlamentu počas päťročného obdobia, predchádzajúceho voľbám do Európskeho parlamentu v roku 2004, môžu vykonávať dvojitý mandát až do volieb do Európskeho parlamentu v roku 2009, kedy sa uplatní prvý pododsek tohto odseku.";c) v novom odseku 3 sa slová "za okolností daných článkom 7 ods. 2, stanoviť ďalšie vnútroštátne predpisy o nezlučiteľnosti funkcií" nahrádzajú slovami "v súlade s článkom 7 rozšíriť nezlučiteľnosť na vnútroštátnej úrovni na ďalšie prípady";d) v novom odseku 4 sa slová "odseky 1 a 2" nahrádzajú slovami "odseky 1, 2 a 3".8. Článok 7 sa nahrádza takto:"Článok 7S výhradou ustanovení tohto aktu sa volebný postup v každom členskom štáte spravuje jeho vnútroštátnymi predpismi.Týmito vnútroštátnymi predpismi, ktoré môžu v prípade potreby zohľadniť osobitú situáciu v členských štátoch, nesmie byť dotknutá podstata pomerného volebného systému."9. Článok 9 sa mení a dopĺňa takto:a) v odseku 1 sa slová "v deň určený" nahrádzajú slovami "v termíne a v čase určenom";b) v odseku 2 sa slová "Sčítanie hlasov sa smie začať" nahrádzajú slovami "Členské štáty môžu úradne uverejniť výsledky svojho sčítania hlasov";c) odsek 3 sa vypúšťa.10. Článok 10 sa mení a dopĺňa takto:a) v odseku 1 sa slová "obdobie uvedené v článku 9 ods. 1" nahrádzajú slovami "volebné obdobie";b) v druhom pododseku odseku 2 sa slová "určí iné obdobie, ktoré nepredchádza ani nenasleduje obdobie určené podľa predchádzajúcej vety o viac ako jeden mesiac" sa nahrádzajú slovami "určí najneskôr jeden mesiac pred uplynutím päťročného obdobia uvedeného v článku 3 iné volebné obdobie, ktoré nepredchádza o viac ako dva mesiace, ani nenasleduje obdobie určené podľa predchádzajúcej vety o viac ako jeden mesiac";c) v odseku 3 sa vypúšťajú slová "článku 22 Zmluvy o založení Európskeho spoločenstva uhlia a ocele", slová "Európskeho hospodárskeho spoločenstva" sa nahrádzajú slovami "Európskeho spoločenstva" a slová "obdobia uvedeného v článku 9 ods. 1" sa nahrádzajú slovami "volebného obdobia".11. V článku 11 sa vypúšťajú slová "Do nadobudnutia účinnosti jednotného volebného postupu uvedeného v článku 7 ods. 1" a prvá veta znie: "Európsky parlament overuje mandáty svojich členov."12. Článok 12 sa nahrádza takto:"Článok 121. Mandát sa uvoľní, ak mandát člena Európskeho parlamentu skončí v dôsledku odstúpenia, úmrtia alebo odňatia mandátu.2. S výhradou ostatných ustanovení tohto aktu ustanoví každý členský štát vhodné postupy pre obsadenie každého mandátu, ktorý sa uvoľní počas päťročného funkčného obdobia uvedeného v článku 3, na zvyšok tohto obdobia.3. Ak právny predpis členského štátu výslovne požaduje odňatie mandátu člena Európskeho parlamentu, tento mandát skončí v súlade s týmito právnymi predpismi. Príslušné orgány o tom informujú Európsky parlament.4. Ak sa mandát uvoľní v dôsledku odstúpenia alebo úmrtia, predseda Európskeho parlamentu o tom bezodkladne informuje príslušné orgány dotknutého členského štátu."13. Článok 14 sa ruší.14. Článok 15 sa nahrádza takto:"Článok 15Tento akt je vypracovaný v anglickom, dánskom, fínskom, francúzskom, gréckom, holandskom, írskom, nemeckom, portugalskom, španielskom, švédskom a talianskom, jazyku, pričom všetky texty sú rovnako autentické.Prílohy II a III tvoria neoddeliteľnú súčasť tohto aktu."15. Príloha I sa ruší.16. V prílohe III sa vypúšťa vyhlásenie vlády Spolkovej republiky Nemecko.Článok 21. Články a prílohy aktu z roku 1976, zmenené a doplnené týmto rozhodnutím, budú prečíslované v súlade s korelačnou tabuľkou uvedenou v prílohe tohto rozhodnutia, ktorá tvorí neoddeliteľnú súčasť tohto rozhodnutia.2. Krížové odkazy na články a prílohy aktu z roku 1976 sa v dôsledku toho upravia. To isté platí, pokiaľ ide o odkazy na tieto články a ich časti obsiahnuté v zmluvách spoločenstva.3. Odkazy na články aktu z roku 1976, obsiahnuté v iných dokumentoch alebo aktoch, sa považujú za odkazy na články aktu z roku 1976, prečíslované podľa odseku 1, resp. odseky týchto článkov, prečíslované týmto rozhodnutím.Článok 31. Zmeny a doplnenia uvedené v článkoch 1 a 2 nadobudnú platnosť v prvý deň mesiaca nasledujúceho po prijatí ustanovení tohto rozhodnutia členskými štátmi v súlade s ich príslušnými ústavnými predpismi.2. Členské štáty oznámia Generálnemu sekretariátu Rady ukončenie svojich vnútroštátnych postupov.Článok 4Toto rozhodnutie sa uverejní v Úradnom vestníku Európskych spoločenstiev.V Luxemburgu 25. júna 2002Za RadupredsedaJ. MATAS I PALOUV Bruseli 23. septembra 2002Za RadupredsedaM. FISCHER BOELPRÍLOHAKorelačná tabuľka uvedená v článku 2 rozhodnutia Rady 2002/772/ES, Euratom z 25. júna a z 23. septembra 2002, ktorým sa mení a dopĺňa Akt o priamych a všeobecných voľbách poslancov Európskeho parlamentu, pripojený k rozhodnutiu 76/787/ESUO, EHS, EuratomPredchádzajúce číslovanie Nové číslovanieČlánok 1 Článok 1Článok 2 Článok 2Článok 2A Článok 3Článok 2B Článok 4Článok 3 Článok 5Článok 4 Článok 6Článok 5 (zrušený) -Článok 6 Článok 7Článok 7 Článok 8Článok 8 Článok 9Článok 9 Článok 10Článok 10 Článok 11Článok 11 Článok 12Článok 12 Článok 13Článok 13 Článok 14Článok 14 (zrušený) -Článok 15 Článok 15Príloha I (zrušená) -Príloha II Príloha IPríloha III Príloha II[1] Ú. v. ES. C 292, 21.9.1998, s. 66.[2] Stanovisko z 12. júna 2002 (zatiaľ neuverejnené v úradnom vestníku).[3] Ú. v. ES L 278, 8.10.1976, s. 1.


title: 2010/687/: Rozhodnutie Rady z  8. novembra 2010 o podpise v mene Európskej únie dohody medzi Európskou úniou a Gruzínskom o readmisii osôb s neoprávneným pobytom

text:
               12.11.2010

               SK

               Úradný vestník Európskej únie

               L 294/9

         ROZHODNUTIE RADY
   z 8. novembra 2010
   o podpise v mene Európskej únie dohody medzi Európskou úniou a Gruzínskom o readmisii osôb s neoprávneným pobytom
   (2010/687/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 79 ods. 3 v spojení s článkom 218 ods. 5,
   so zreteľom na návrh Európskej komisie,
   keďže:

               (1)

               Dňa 27. novembra 2008 Rada poverila Komisiu, aby začala rokovania s Gruzínskom o readmisii osôb s neoprávneným pobytom. Rokovania boli úspešne ukončené a 19. októbra 2010 bola parafovaná Dohoda medzi Európskou úniou a Gruzínskom o readmisii osôb s neoprávneným pobytom (ďalej len „dohoda“).

               (2)

               Dohoda by sa mala v mene Európskej únie podpísať s výhradou jej uzavretia.

               (3)

               V súlade s článkom 3 Protokolu 21 o postavení Spojeného kráľovstva a Írska vo vzťahu k priestoru slobody, bezpečnosti a spravodlivosti, ktorý je pripojený k Zmluve o Európskej únii a k Zmluve o fungovaní Európskej únie, Spojené kráľovstvo oznámilo želanie zúčastniť sa na prijatí a uplatňovaní tohto rozhodnutia.

               (4)

               V súlade s článkami 1 a 2 Protokolu 21 o postavení Spojeného kráľovstva a Írska vo vzťahu k priestoru slobody, bezpečnosti a spravodlivosti, ktorý je pripojený k Zmluve o Európskej únii a k Zmluve o fungovaní Európskej únie, a bez toho, aby bol dotknutý článok 4 uvedeného protokolu, sa Írsko nezúčastňuje na prijatí tohto rozhodnutia a nie je ním viazané ani nepodlieha jeho uplatňovaniu.

               (5)

               V súlade s článkami 1 a 2 Protokolu 22 o postavení Dánska, ktorý je pripojený k Zmluve o Európskej únii a k Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje podpis Dohody medzi Európskou úniou a Gruzínskom o readmisii osôb s neoprávneným pobytom s výhradou uzavretia uvedenej dohody (1).
   Článok 2
   Týmto sa predseda Rady poveruje určiť osobu(-y) splnomocnenú(-é) podpísať dohodu v mene Únie.
   Článok 3
   Toto rozhodnutie nadobúda účinnosť dňom jeho prijatia.

      V Bruseli 8. novembra 2010

            Za Radu

            predseda

         M. WATHELET

      (1)  Text dohody sa uverejní spolu s rozhodnutím o jej uzavretí.


title: 2009/440/ES: Rozhodnutie Rady z  25. mája 2009 , ktorým sa vymenúvajú štyria fínski členovia a dvaja fínski náhradníci Výboru regiónov

text:
               11.6.2009

               SK

               Úradný vestník Európskej únie

               L 148/16

      ROZHODNUTIE RADY

   z 25. mája 2009,
   ktorým sa vymenúvajú štyria fínski členovia a dvaja fínski náhradníci Výboru regiónov
   (2009/440/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 263,
   so zreteľom na návrh fínskej vlády,
   keďže:

               (1)

               Rada 24. januára 2006 prijala rozhodnutie 2006/116/ES, ktorým sa vymenúvajú členovia a náhradníci Výboru regiónov na obdobie od 26. januára 2006 do 25 januára 2010 (1).

               (2)

               V dôsledku odstúpenia pani Auli HYVÄRINENOVEJ a pani Eliny LEHTO-HÄGGROTHOVEJ a v dôsledku skončenia funkčného obdobia pána Rista ERVELÄA a pána Rista KOIVISTA sa uvoľnili štyri miesta členov Výboru regiónov. V dôsledku odstúpenia pani Martiny MALMBERGOVEJ a pani Heini UTUNENOVEJ sa uvoľnili dve miesta náhradníkov,

         ROZHODLA TAKTO:
   Článok 1
   Na zvyšný čas funkčného obdobia, ktoré trvá do 25. januára 2010, sa do Výboru regiónov vymenúvajú:

               a)

               za členov:

                           —

                           pani Satu TIETARI, Säkylän kunnanvaltuuston jäsen,

                           —

                           pani Anne KARJALAINEN, Keravan kaupunginvaltuuston jäsen,

                           —

                           pán Risto ERVELÄ, Sauvon kunnanvaltuuston jäsen (zmena mandátu),

                           —

                           pán Risto KOIVISTO, Pirkkalan kunnanjohtaja (zmena mandátu),

               b)

               za náhradníkov:

                           —

                           pán Petri KALMI, Nurmijärven kunnanvaltuuston puheenjohtaja,

                           —

                           pán Mårten JOHANSSON, Raaseporin kaupunginjohtaja.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 25. mája 2009

            Za Radu

            predseda

         J. ŠEBESTA

      (1)  Ú. v. EÚ L 56, 25.2.2006, s. 75.


title: Rozhodnutie Rady z 19. júla 1982 o uzavretí Dohody o spolupráci medzi Európskym hospodárskym spoločenstvom a Thajským kráľovstvom o produkcii manioku, jeho uvádzaní na trh a obchodovaní s ním

text:
Dôležité právne oznámenie

|

31982D0495

Úradný vestník L 219 , 28/07/1982 S. 0052 - 0052 Fínske špeciálne vydanie: Kapitola 11 Zväzok 10 S. 0123  Španielske špeciálne vydanie: Kapitola 03 Zväzok 26 S. 0006  Švédske špeciálne vydanie: Kapitola 11 Zväzok 10 S. 0123  Portugalské špeciálne vydanie Kapitola 03 Zväzok 26 S. 0006

		Rozhodnutie Radyz 19. júla 1982o uzavretí Dohody o spolupráci medzi Európskym hospodárskym spoločenstvom a Thajským kráľovstvom o produkcii manioku, jeho uvádzaní na trh a obchodovaní s ním(82/495/EHS)RADA EURÓPSKYCH SPOLOČENSTIEV,so zreteľom na Zmluvu o založení Európskeho hospodárskeho spoločenstva, najmä na jej článok 113,so zreteľom na odporúčanie Komisie,keďže uzavretie Dohody o spolupráci medzi Európskym hospodárskym spoločenstvom a Thajským kráľovstvom o produkcii manioku, jeho uvádzaní na trh a obchodovaní s ním, je v spoločnom záujme oboch krajín,ROZHODLA TAKTO:Článok 1Dohoda o spolupráci medzi Európskym hospodárskym spoločenstvom a Thajským kráľovstvom o produkcii manioku, jeho uvádzaní na trh a obchodovaní s ním sa týmto schvaľuje v mene spoločenstva.Text dohody je pripojený k tomuto rozhodnutiu.Článok 2Predseda Rady sa týmto oprávňuje určiť osobu splnomocnenú na podpísanie dohody tak, aby zaväzovala spoločenstvo.V Bruseli 19. júla 1982Za RadupredsedaK. Olesen--------------------------------------------------